Νερό - Καρκίνος σε πολλές περιοχές της Εύβοιας: Τι έδειξαν τα αποτελέσματα σε Χαλκίδα, Αρτάκη, Ψαχνά, Καστέλλα, Μαντούδι, Λίμνη και Προκόπι | EviaZoom.gr - Εύβοια News\nΝερό - Καρκίνος σε πολλές περιοχές της Εύβοιας: Τι έδειξαν τα αποτελέσματα σε Χαλκίδα, Αρτάκη, Ψαχνά, Καστέλλα, Μαντούδι, Λίμνη και Προκόπι\nΟι εθελοντές-επιστημονικοί συνεργάτες του ΠΑΚΟΕ, πραγματοποίησαν συνολικά 51 δειγματοληψίες υδάτων στην ευρύτερη περιοχή της Βόρειας Εύβοιας, εκ των οποίων τα 39 δείγματα ήταν νερό ανθρώπινης κατανάλωσης, τα 8 θαλασσινό νερό και τα 4 από επιφανειακά νερά - Τα δείγματα πάρθηκαν από τις περιοχές Χαλκίδα, Αρτάκη, Καστέλλα, Ψαχνά, Μαντούδι, Λίμνη, Προκόπι (Άγιος Ιωάννης Ρώσσος) και τα Ναυπηγεία της Χαλκίδας στις 14-02-2022, τηρώντας όλα τα ισχύοντα πρωτόκολλα...\nΣε όλα τα δείγματα έγινε χημική ανάλυση (Χημικώς Καταναλισκόμενο Οξυγόνο, χρωμίου, νιτρικών, θειικών και φωσφορικών αλάτων), καθώς και μικροβιολογική ανάλυση (κολοβακτηρίδια, E. Coli, εντερόκοκκοι), στα πιστοποιημένα εργαστήρια του ΠΑΚΟΕ.\nΠιο συγκεκριμένα, οι παράμετροι των χημικών αναλύσεων νερών ανθρώπινης κατανάλωσης βρέθηκαν εντός των επιτρεπτών ορίων σε όλες τις τοποθεσίες, με εξαίρεση το Εξασθενές Χρώμιο, όπου η τιμή του ξεπέρασε τα επιτρεπτά όρια, σύμφωνα, με την Οδηγία (ΕΕ) 2015/1787 (L260, 7.10.2015), για την ποιότητα του νερού ανθρώπινης κατανάλωσης (ΚΥΑ)39381 Αρ. Φύλλου 32852, 19/09/2017, ενώ οι μικροβιολογικές αναλύσεις, για ορισμένα δείγματα στις περιοχές της Καστέλλας, των Ψαχνών, του Μαντουδίου, της Λίμνης και του Αγίου Ιωάννη του Ρώσσου, παρουσίασαν αυξημένες τιμές για όλες τις προαναφερόμενες παραμέτρους.\nΤα αποτελέσματα των Χημικών αναλύσεων για το θαλασσινό νερό, κοντά στα Ναυπηγεία της Χαλκίδας, παρουσίασαν αυξημένη ένδειξη στα Φωσφορικά άλατα, καθώς και στο Χημικώς Καταναλισκόμενο Οξυγόνο. Οι μικροβιολογικές αναλύσεις βρέθηκαν σε όλους τους δείκτες.\nΤέλος, τα αποτελέσματα των χημικών αναλύσεων από τα επιφανειακά νερά στις περιοχές Μαντούδι και Λίμνη είχαν υψηλό δείκτη στα Φωσφορικά και Θειικά άλατα, όπως ανεβασμένο ήταν και το Χημικώς Καταναλισκόμενο Οξυγόνο. Οι μικροβιολογικές αναλύσεις έδειξαν αυξημένο φορτίο στα Κολοβακτηρίδια, στην περιοχή του Μαντουδίου, δίπλα στο ποτάμι.\nΗ εγκληματική αδιαφορία των Υπεύθυνων Δημοτικών αρχών για την ποιότητα νερού ανθρώπινης κατανάλωσης αυξάνει τα κέρδη των εταιριών εμφιάλωσης νερού και αδειάζει τις τσέπες των κατοίκων...\nΟ χάρτης της διαδρομής είχε σταθμούς σε πόλεις και χωριά, σε απόσταση 160 χιλιομέτρων. Με αφετηρία την περιοχή της Χαλκίδας μέχρι και τελευταίο προορισμό την πανέμορφη παραθαλάσσια κωμόπολη της Λίμνης που βρίσκεται στις δυτικές ακτές της Βόρειας Εύβοιας.\nΟι επιστημονικοί συνεργάτες του ΠΑ.Κ.Ο.Ε. έκαναν υδροληψία σε θαλάσσια, πόσιμα και ποτάμια νερά. Ο εθελοντής-συνεργάτης και δημοσιογράφος, Γιάννης Ασδραχάς, μίλησε με κατοίκους από κάθε περιοχή του οδοιπορικού, για την ποιότητα του νερού που τους παρέχεται μέσω του δημόσιου και μερικές φορές δημόσιου δικτύου.\nΤα αδιαμφισβήτητης αξίας συμπεράσματα από την υδροληψία και τη δημοσιογραφική έρευνα που πραγματοποίησε το ΠΑΚΟΕ έγιναν σε αστικά και μη, σημεία των περιοχών της Χαλκίδας, της Νέας Αρτάκης, της Καστέλας, των Ψαχνών, του Άγιου Ιωάννη του Ρώσου και της Λίμνης.\nΌπως προκύπτει από έρευνα, που πραγματοποιήθηκε πρόσφατα, «οι πωλήσεις εμφιαλωμένου νερού έφθασαν τα 141,89 εκατ. ευρώ, καταγράφοντας αύξηση 8,2% σε σχέση με το 2020». Τα αίτια αυτής της αύξησης ανακάλυψαν οι συνεργάτες του ΠΑ.Κ.Ο.Ε., κατά τη διάρκεια του οδοιπορικού στη Βόρεια Εύβοια.\nΜόνο σε δύο σημεία οι κάτοικοι είπαν ότι εμπιστεύονται το νερό του δικτύου και το πίνουν άφοβα. Οι υπόλοιποι ξεδιψούν, όπως μας είπαν, με εμφιαλωμένο νερό ή νερό του δικτύου που έχει καθαριστεί από φίλτρα.\n«Όχι δεν πίνω νερό της βρύσης, δεν κατεβαίνει με τίποτα» μας ανέφερε χωρίς περιστροφές ο Νικόλαος Λιάτης, κάτοικος Χαλκίδας που διατηρεί επιχείρηση με είδη αρτοποιίας και καφετέρια με επωνυμία «Baker Shop».\nΑναγκάστηκε να εγκαταστήσει φίλτρα, όχι μόνο στο σπίτι του αλλά και στην επιχείρησή του. «’Έχω πολύ σοβαρό πρόβλημα με τη μηχανή του καφέ» μας είπε. «Η μηχανή βούλωνε από άλατα και βρωμιές, όπως πετραδάκια που περνάνε μέσα από το δίκτυο. Εγκατέστησα ένα σύστημα που έχει κόστος 400 ευρώ για να μπορέσω να δουλέψω»… Το φίλτρο, όπως πληροφορηθήκαμε, το αλλάζει η εταιρεία που το εγκατέστησε «τουλάχιστον μία φορά την εβδομάδα».\nΌταν ρωτήσαμε από πότε σταμάτησε να πίνει νερό από το δίκτυο, η απάντησή που πήραμε ήταν χαρακτηριστική για το μέγεθος αλλά και την παλαιότητα του προβλήματος: «Από τότε που θυμάμαι τον εαυτό μου».\nΚαι σαν να μην έφτανε η κακή ποιότητα στο νερό ανθρώπινης κατανάλωσης, υπήρξε πρόβλημα και στην τροφοδοσία του. Έγινε διακοπή, χωρίς την επιβαλλόμενη ενημέρωση, με συνέπεια -κυριολεκτικά- να την πληρώσει ο καταστηματάρχης.\n«Είχαμε και άλλα προβλήματα. Στη περιοχή έγιναν επισκευές στο δίκτυο από τον δήμο και χωρίς να μας ενημερώσουνε έγινε διακοπή του νερού. Όταν ήρθε ξανά η παροχή βούλωσαν σχεδόν αμέσως τα φίλτρα σε όλες τις βρύσες» μας ανέφερε.\nΟ Γιάννης Βάσσος, που εργάζεται σε καφέ της Χαλκίδας, μας είπε: «Κατοικώ στην περιοχή Καράμπαμπα. Το νερό από το βρύση δεν το πίνω. Δεν έχω ενημερωθεί αν είναι καλό, αλλά δεν το προτιμώ. Πίνω εμφιαλωμένο από τη δεκαετία του 1990 μέχρι και σήμερα.\nΠαλιά ναι πίναμε από τη Βρύση αλλά από το 2000 βάλαμε φίλτρο. Κανένας σχεδόν δεν πίνει από τη βρύση έχει και μια ιδιαίτερη μυρωδιά ίσως από το πολύ χλώριο».\nΒέβαια ανακαλύψαμε ότι υπάρχουν και εξαιρέσεις. Μία παρέα τριών συνταξιούχων, που απολάμβαναν κουβεντιάζοντας τον λιγοστό πρωινό ήλιο, μας είπαν σχεδόν με μία φωνή πως έπιναν πίνουν και θα πίνουν το νερό του δικτύου: «Μια ζωή το πίνουμε. Δεν έχουμε πάθει τίποτα το νερό μας μυρίζει λίγο αλλά είναι καλό».\nΑντίθετα, η κυρία Ιωάννα που εργάζεται στο καφενείο όπου καθόταν η τριάδα των συνταξιούχων μας είπε πως «από πάντα δεν πίνω το νερό του δικτύου. Δεν πιστεύω ότι είναι βλαβερό για τον οργανισμό αλλά δεν μου αρέσει η γεύση του. Προτιμώ το εμφιαλωμένο λοιπόν».\nΟ 60χρονος ιδιοκτήτης συνεργείου αυτοκινήτων, που συναντήσαμε έξω από την επιχείρηση του σε κεντρικό εμπορικό δρόμο της Χαλκίδας, μας είπε: «Στο σπίτι έχω φίλτρο. Αν διψάσω στη δουλειά πίνω από εμφιαλωμένο».\nΗ αιτία για την χαμηλή ποιότητα του νερού μας, όπως πιστεύει, είναι «στη παλαιότητα του δικτύου». Για το οποίο, πρόσθεσε ότι σε «κάποια σημεία του δικτύου είναι με αμίαντο».\nΌμως, ισχυρίστηκε ότι, «δεν έχουμε ακούσει κανένα σοβαρό πρόβλημα υγείας που να οφείλεται στο νερό. Όμως οι περισσότεροι έχουμε λάβει τα μέτρα τους. Προτιμούν να πίνουν νερό είτε εμφιαλωμένο, είτε από φίλτρο».\nΝεαρός που εργάζονται ως διανομέας σε καφετέρια, από την οποία λάβαμε δείγματα, μας είπε ότι πίνει κατά διαστήματα το νερό και αυτό επειδή «έχει διαφορετική γεύση που πιστεύω ότι οφείλεται στο χλώριο αλλά είναι πόσιμο το νερό».\nΣυνάδελφός του, η μόνιμη κατοικία του οποίου, δεν είναι στην πόλη που εργάζεται- μας ανέφερε: «Στη Χαλκίδα πίνω μόνο εμφιαλωμένο νερό. Έχει μεγάλη διαφορά η γεύση από το νερό του δικτύου στο σπίτι μου».\nΤο ίδιο και η ιδιοκτήτρια που χρησιμοποιεί φίλτρο αλλά πίνει αν χρειαστεί από το δίκτυο, αποδίδοντας την στάση της στο γεγονός ότι το νερό της βρύσης «το έχουμε συνηθίσει».\nΣύσσωμη μία παρέα σε καφέ που συναντήσαμε στη Χαλκίδα, -με ηλικιακή γκάμα από 30 μέχρι και 60 ετών-, μας είπε πως «το νερό δεν το πίνουμε, φίλτρο ή εμφιαλωμένο για να έχουμε την υγειά μας»\nΔέκα χιλιόμετρα βόρεια της Χαλκίδας σταματήσαμε στη δεύτερη μεγαλύτερη σε πληθυσμό πόλη της Εύβοιας, τη Νέα Αρτάκη. Η πόλη που ανήκει διοικητικά στο δήμο Χαλκιδέων και σύμφωνα με την απογραφή του 2011 έχει μόνιμο πληθυσμό 9.489 άτομα.\nΣτη πολυσύχναστη παραλία της πόλης οι ταβέρνες και τα εστιατόρια είναι διάσημα όχι μόνο στην Χαλκίδα και την Εύβοια αλλά και την Αθήνα. Πολλοί θαμώνες έχουν ξεκινήσει από την πρωτεύουσα με τη σκέψη να απολαύσουν τα ομολογουμένως νόστιμα θαλασσινά εδέσματα της περιοχής.\nΌμως και στη Νέα Αρτάκη το νερό της βρύσης δεν το βάζουν οι κάτοικοι στο στόμα. Εργαζόμενος σε καφετέρια επί της παραλίας μας είπε ότι «το νερό του δικτύου το χρησιμοποιώ μόνο για την υγιεινή. Δεν το πίνω ποτέ. Πίνω μόνο εμφιαλωμένο. Το ίδιο κάνουν όλοι όσοι ξέρω φίλοι, γνωστοί και συγγενείς πίνουν νερό εμφιαλωμένο ή από φίλτρο».\nΠεραστικός κάτοικος της περιοχής ανέφερε ότι «πίνω εμφιαλωμένο νερό επειδή γενικότερα έτσι έχουμε μάθει από την παιδική μας ηλικία. Το νερό πιστεύω ότι είναι κατάλληλο αλλά εμένα προσωπικά δεν μου αρέσει η γεύση του».\nΈνας εκ των ιδιοκτητών του μεζεδοπωλείου «Το Ψαράκι», στην παραλία, μας είπε: «Στο κατάστημα μου το νερό που χρησιμοποιώ καθαρίζεται από τα φίλτρα που έχω εγκαταστήσει. Το νερό που πίνω είναι εμφιαλωμένο είναι δική μου επιλογή. Από τους γονείς μου έμαθα ότι το νερό δεν είναι κατάλληλο για πόση».\nΠέντε χιλιόμετρα παρακάτω συναντήσαμε την Καστέλα. Στον οικισμό ζουν 1.416 κάτοικοι και το νερό του δικτύου είναι ένα άλυτο πρόβλημα για όλους.\n«Όχι» ήταν η πρώτη λέξη που μας έλεγαν όσοι ρωτήσαμε αν πίνουν το νερό της βρύσης. «Έχει μία γεύση περίεργη που δεν μπορώ να την προσδιορίσω» μας είπε σαραντάχρονος ιδιοκτήτης μικρής αγοράς και συνέχισε «Δεν μπορείς να το πιεί κανείς. Στην αρχή ήταν μικρό το χωριό και έφερναν νερό από την περιοχή της Στενής. Όταν το χωριό μεγάλωσε έγιναν γεωτρήσεις και χάλασε η ποιότητα του».\nΑπό την πλευρά του ο Γιάννης Αποστόλου, μας είπε: «Δεν το πίνουμε το νερό. Εδώ σκάβουν τα μεταλλεύματα, όλοι πίνουμε εμφιαλωμένο. Η περιοχή είναι αγροτική έχει τα φυτοφάρμακα. Ο υδροφόρος ορίζοντας είναι χάλια.\nΝα κάνει κάποιος ένα θαύμα, να μας εγγυηθεί το νερό ότι το νερό είναι ασφαλές έστω και για μπάνιο. Πολλές φορές έχει μπει και λάσπη μέσα στο νερό, είναι εμφανές στο χρώμα του. Δεν λέω μετά τις πλημμύρες και τις βροχές»…Σε ένα παραδοσιακό καφενείο της Καστέλλας, ο ιδιοκτήτης μας επισήμανε: «Όλα τα μαγαζιά, αν ρωτήσεις, εδώ το νερό που δίνουμε στους πελάτες είναι από μπουκάλι».\nΚάτοικος στο Μαντούδι, υποστήριξε ότι δεν έχει πρόβλημα αλλά παραδέχτηκε ότι –ουσιαστικά δεν γνωρίζει την ποιότητα του νερού, αφού- δεν έχουν γίνει μετρήσεις: «Πίνω νερό από την βρύση δεν αντιμετωπίζω κανένα πρόβλημα. Έγινε η μονάδα αποθείωσης και με αυτόν τον τρόπο κάπως έγινε και καλύτερη η ποιότητα του νερού. Βέβαια δεν έχουν γίνει ακόμα σχετικές μετρήσεις».


mat pilates – Lilly Velissariou\nΕτικέτα: mat pilates\nΟ στόχος και η συγκέντρωση στο μάθημα Pilates!\nΕίναι σημαντικό να γνωρίζουμε όταν κάνουμε Pilates, τόσο το πως αυτό, δυναμώνει το σώμα μας, αλλά και ποια σημεία του σώματός μας ενεργοποιούμε με την κάθε άσκηση. Ο “στόχος” είναι ο λόγος που επιλέγει ο δάσκαλος για μας τις κατάλληλες ασκήσεις. Σύμφωνα με τις δικές μας ιδιαίτερες ανάγκες χτίζεται το πρόγραμμα που θα γυμναστούμε από τον κάθε δάσκαλο.\nΦυσικά έχουμε αποτέλεσμα στο 100% όταν γυμναζόμαστε με συγκέντρωση, έλεγχο και απόλυτη παρουσία της προσοχής μας την ώρα που ασκούμαστε.\nΌταν καταφέρνουμε να γυμναστούμε έτσι, καταφέρνουμε να έχουμε τόσο καλή υγεία σώματος, όσο και ψυχής.\nΑυτός είναι και ο λόγος που η διδασκαλία στο Pilates γίνεται με σαφείς εντολές από τον δάσκαλο και όχι με μίμηση. Έτσι ο δάσκαλος μας καθοδηγεί και δεν μας δείχνει την άσκηση. Στο Pilates δεν μιμούμαι αυτό που βλέπω, αλλά ακούω, επικοινωνώ και εκτελώ με το σώμα και το πνεύμα μου σε απόλυτη παρουσία στη στιγμή. φωτο Λ.Β.\nΣυντάκτης LillyΔημοσιεύτηκε την 23 Ιανουαρίου 2019 23 Ιανουαρίου 2019 Κατηγορίες PilatesΕτικέτες chair pilates, mat pilates, pilates cadillac, όργανα πιλάτες, οφέλη πιλατες, πιλατες, πιλατες και υγεία\nΤι είναι η neutral position και τι η imprint position και πότε τις χρειαζόμαστε στο pilates!\nPilates imprint position, είναι όταν η οσφυική μοίρα (μέση μου) ακουμπάει στο ΜΑΤ (ευθυγραμμίζεται). Προσοχή! Χωρίς να τοποθετώ σε οπίσθια κλίση την λεκάνη. Κάποιος θα σκεφτεί μα και όταν κάνω οπίσθια κλίση στη λεκάνη μου, κάνω διάταση επίσης στην οσφυική μοίρα η οποία ευθυγραμμίζεται. Ναι υπάρχουν κοινά σημεία, όμως δεν έχω λόγο να αλλάξω την θέση στην λεκάνη μου σε όλη την διάρκεια του μαθήματος και να την έχω σε οπίσθια κλίση, θέλω απλά να την σταθεροποιήσω. Αυτό το πετυχαίνουμε μόνο όταν ξεκινήσουμε να βυθίζουμε (ρουφάμε, τραβάμε) τον αφαλό προς την σπονδυλική μας στήλη, ενώ ταυτόχρονα λυγίζουμε τα πόδια τόσο όσο να το καταφέρουμε, χωρίς να αλλάξει η θέση της λεκάνης μας (πύελος).\nPilates neutral position, είναι η φυσική θέση του σώματος. Σε αυτή την περίπτωση όταν πρόκειται για τον κορμό, η καμπύλη της οσφυικής μοίρας μένει ως έχει.\nΈχουμε δύο σχολές στο pilates σε σχέση με το πως δουλεύουμε τον κορμό κατά την διάρκεια των ασκήσεων. Την κλασικής σχολής τάση, που δουλεύει σε imprint position και την μοντέρνα εκδοχή που δουλεύει σε neutral position.\nΟι αφορισμοί όμως δεν φέρνουν το καλύτερο δυνατόν αποτέλεσμα. Έτσι μπορούμε να δουλεύουμε κατά περίπτωση του κάθε ασκούμενου. Όταν θέλουμε σε έναν αρχάριο να πετύχουμε την σταθεροποίηση της λεκάνης του και του θώρακά του (να μην ανοίγει τις πλευρές του), καθώς επίσης κι όταν έχουμε ασκούμενο με λόρδωση, να δουλεύουμε σε imprint position. Αυτή η θέση θα τον βοηθήσει να σταθεροποιηθεί, διότι με την σωστή αναπνοή, ενεργοποιεί τους βαθύτερους μύες αυτής της περιοχής και καταφέρνει με την άσκηση και τον καιρό, να πετύχει τον έλεγχο θώρακα και λεκάνη.\nΌταν ο ασκούμενος έχει σταθεροποιήσει μέση και θώρακα, πραγματικά καμία ανάγκη δεν έχει πλέον να δουλεύει σε imprint position, δεν διατρέχει κίνδυνο τραυματισμού. Τότε επιμένουμε να τοποθετεί το σώμα του στην φυσική του θέση ( neutral position).\nΣυντάκτης LillyΔημοσιεύτηκε την 18 Οκτωβρίου 2018 12 Σεπτεμβρίου 2018 Κατηγορίες PilatesΕτικέτες mat pilates, pilates, pilates cadillac, pilates method, pilates μαθήματα\nPilates ενεργοποίηση κινητικότητα ισχίου.\nΣτο Pilates όταν κάνουμε άσκηση για κινητικότητα και σταθεροποίηση ισχίου, κρατάμε όλο το σώμα σταθερό χωρίς κίνηση, εκτός από τα πόδια που κινούνται από το ισχίο. Αυτόματη αντίδραση όταν αρχίσει να κινείται μόνο το ένα πόδι είναι να φύγει η λεκάνη από την θέση της και να αντιδράσει το άλλο πόδι. Εκεί χρειάζεται η συγκέντρωση στο σημείο που θέλουμε να γυμνάσουμε και μόνο σ αυτό. Έλεγχος στο σώμα μας χρειάζεται και καλό θα είναι ο γυμναστής να εντοπίζει στον ασκούμενο τους στόχους της άσκησης που δίνει.\nΣυντάκτης LillyΔημοσιεύτηκε την 15 Οκτωβρίου 2018 12 Σεπτεμβρίου 2018 Κατηγορίες Pilates, ΑσκήσειςΕτικέτες chair pilates, mat pilates, pilates, pilates arc barrel, pilates barrel, pilates cadillac, pilates method\nΌταν ακούτε την λέξη “powerhouse”, ή ενδυνάμωση του “κέντρου” στο πιλάτες, τι πιστεύετε ότι είναι τελικά; Εννοούμε, ότι λειτουργούμε με τέτοιο τρόπο κατά την διάρκεια των μαθημάτων, όπου με συγκεκριμένη αναπνοή, τεχνική και συγκέντρωση, επιδιώκουμε όταν κάνουμε τις ασκήσεις της μεθόδου, να ενεργοποιούμε καθ’ όλη τη διάρκεια του μαθήματος τους εξής μύες :\nΗ ενεργοποίηση του “κέντρου” ή αλλιώς του “powerhouse”, είναι μία από τις 6 βασικές αρχές του συστήματος Contrology του Joseph Pilates. Μετά το θάνατό του το σύστημα Contrology που είχε δημιουργήσει, πήρε το όνομά του και έτσι ως Pilates, το γνωρίζουμε μέχρι σήμερα.\nΗ “Συγκέντρωση” στο Pilates το είναι σημείο που κάνει τη διαφορά στην εκτέλεση των ασκήσεων της μεθόδου.\nΣτην διδασκαλία υπάρχουν τρόποι για να μπορέσει ο “δάσκαλος” να μεταδώσει την γνώση στον μαθητή του. Επίσης σημαντικό είναι να αναγνωρίσει ο “δάσκαλος”, το στάδιο που βρίσκεται ο κάθε μαθητής. Στο pilates χρειάζεται επίσης μεγάλη προσοχή να θυμάται ο “δάσκαλος” και την σωματική κατάσταση του ασκούμενου – μαθητή. Η διαφορά τώρα στον έμπειρο δάσκαλο (διδασκαλία στο αντικείμενο που διδάσκει για τουλάχιστον 3 χρόνια) είναι ότι τη στιγμή που ο ασκούμενος κάνει μία άσκηση, ο “δάσκαλος” νιώθει τον ασκούμενο, δίνει σημασία στις λεπτομέρειες της εκτέλεσης της άσκησης και του εντοπίζει τα σημεία προσοχής αλλά και τα σημεία του στόχου όταν αυτό χρειάζεται.\nΕδώ έρχομαι να προσθέσω πόσο σημαντική είναι μία από τις 6 βασικές αρχές της μεθόδου του Joseph Pilates, η συγκέντρωση. Η συγκέντρωση τόσο του μαθητή όσο και του δάσκαλου την ώρα που γίνονται οι ασκήσεις. Με την συγκέντρωση και την εν συναίσθηση του έμπειρου “δάσκαλου” αποφεύγονται τραυματισμοί και ο ασκούμενος νιώθει το σώμα και τις δυνατότητές του. Χωρίς την συγκέντρωση οι ασκήσεις είναι απλά ασκήσεις που μπορεί να φαίνονται απλές και εύκολες διότι δεν εκτελούνται σωστά. Για να εκτελεστούν σωστά οι ασκήσεις, χρειάζεται να επιστρατεύσουμε την προσοχή μας ως δάσκαλοι στον τρόπο που τις μεταδίδουμε καθ όλη τη διάρκεια του μαθήματος, αλλά και στις διορθώσεις που θα κάνουν τον ασκούμενο να πηγαίνει σε βάθος και να γνωρίζει το σώμα του. Ως μαθητές χρειάζεται να ακούμε τις οδηγίες και τις διορθώσεις κατά την διάρκεια που κάνουμε μάθημα και να εντοπίζουμε πως νιώθουμε το σώμα μας αλλά και πως αναπνέουμε.\nΕδώ έρχεται και η απάντηση στο ερώτημα που θέτουν πολλοί “γιατί ο δάσκαλος δεν κάνει τις ασκήσεις μαζί με τους μαθητές, αλλά τις μεταδίδει κατά τη διάρκεια που γίνονται”. Η απάντηση είναι γιατί χρειάζεται συγκέντρωση. Όταν βλέπεις και ακολουθεί η μίμηση, η συγκέντρωση μένει στην προσπάθεια της απεικόνισης και όχι στην ουσία.\nΚάθε φορά που ως δασκάλα pilates, πηγαίνω βαθύτερα στην μέθοδο, νιώθω όλο και μεγαλύτερο σεβασμό σ’ αυτόν τον άνθρωπο που με τόσο σοφία την δημιούργησε και έτσι μπόρεσαν οι άνθρωποι που την ακολούθησαν να έχουν μία πιο ποιοτική ζωή.\nΣυντάκτης LillyΔημοσιεύτηκε την 10 Οκτωβρίου 2018 5 Φεβρουαρίου 2019 Κατηγορίες PilatesΕτικέτες Joseph Pilates, mat pilates, pilates cadillac, pilates method, pilates reformer, pilates μαθήματα, ζευγάρι και pilates, οφέλη πιλατες, πιλατες, πιλατες και υγεία\nJackknife άσκηση αξιώσεων του pilates…\nΒλέπουμε στην εικόνα τρεις από τις μαθήτριές μου στο Synergy fitness, την Κατερίνα, την Φρόσω και την Κατιάννα να κάνουν Jackknife με μικρή μπάλα. Είναι άσκηση δύναμης ισορροπίας και δυνατού κέντρου διότι από εκεί ελέγχονται αν όχι όλες οι ασκήσεις του Pilates, θα πω οι περισσότερες από αυτές.\nΕίναι προχωρημένη άσκηση και κανένα νόημα δεν έχει να την κάνει ο αρχάριος, διότι αν καταφέρει όπως όπως να ανεβεί, σίγουρα δεν θα μπορέσει να κατέβει σωστά και θα χαθεί τελείως ο στόχος της άσκησης που είναι η κινητικότητα της σπονδυλικής στήλης και η διάταση των μυών της πλάτης.\nΤο σώμα που είναι έτοιμο να κάνει Jackknife και δεν έχει κίνδυνο τραυματισμού (απαγορεύεται να στηριχτεί στον αυχένα), έχει ήδη καταφέρει να κάνει σωστό Rollover και μετά μπορεί να περάσει και σε κάτι πιο προχωρημένο όπως είναι η άσκηση Jackknife.\nΣτο pilates, δεν παίζει ρόλο τι κάνω αλλά πως και γιατί το κάνω.\nΣυντάκτης LillyΔημοσιεύτηκε την 7 Οκτωβρίου 2018 12 Σεπτεμβρίου 2018 Κατηγορίες ΑσκήσειςΕτικέτες jackknife, mat pilates, pilates, οφέλη πιλατες, πιλατες


Περίληψη: Η Δανάη και ο Πέτρος έχουν μια ήρεμη κουβέντα για την ‘Αννα και τη σχέση της. Εκείνος θέλει να μάθει αν η σχέση έχει τελειώσει πραγματικά. Ο Γκόραν παρακολουθεί το σπίτι της ‘Αννας. Αποφασισμένος πηγαίνει προς τα εκεί, προς μεγάλη έκπληξη της ‘Αννας που ανοίγει την πόρτα και τον βλέπει. Γνωρίζει και την Ειρήνη που του δείχνει συμπάθεια. Ο Γκόραν έχει μια ελαφριά λογομαχία με τη μητέρα του για την ‘Αννα, ενώ και η ‘Αννα για τη σχέση της έρχεται σε σύγκρουση με τον πατέρα της που παθαίνει καρδιακό επεισόδιο. Η Χριστίνα παίρνει γράμμα απ’ τη θεία Γιάννα κι έτσι μαθαίνουν που βρίσκεται ο Γκόραν. Η Νίκη με τον Γιάννη βγαίνουν έξω αλλά η συμπεριφορά τους δείχνει κάτι παραπάνω από απλή φιλία. Η Χριστίνα επισκέπτεται τον Γκόραν . Εκείνος δεν μπορεί να πιστέψει στα μάτια του…


ΔΗΜΟΤΙΚΗ ΑΓΟΡΑ: Ιστοριες για υποψηφίους 1\nΕγκαινιάζουμε σήμερα μια νεα κατηγορία την οπoία βαφτίσαμε "ιστορίες για υποψήφιους". Πρόκειται για περιστατικά που συνεβησαν σε προηγούμενες δημοτικές / νομαρχιακές εκλογές και έχουν φοβερή πλάκα. Επειδή κατά βάθος είμαστε καλοί άνθρωποι θα αναφέρουμε τα περιστατικά χωρίς ονόματα.\nΕαν θέλετε να συνεισφέρετε και εσείς κάθε προσφορά δεκτή στο dimotikiagora@yahoo.gr...\nΗ πρώτη ιστορία μας έχει να κάνει με περιφερειακό δήμο στο οποίο κατοικούν πολλοί πρόσφυγες από την πρώην ΕΣΣΔ. Ο πονηρός υποψήφιος δήμαρχος προκειμένου να προσελκύσει ψηφοφόρους έταζε πεντοχίλιαρα στους καημένους τους Ελληνοπόντιους.\nΗ συμφωνία ήταν απλή. Πήγαιναν στο εκλογικό κέντρο, όπου τους περίμενε ο νταλαβερτζής που είχε τοποθετήσει ο υποψήφιος δήμαρχος, αυτός έσκιζε το πεντοχίλιαρο στη μέση και έπαιρναν οι ψηφοφόροι το μισό χαρτονόμισμα μαζί με το ψηφοδέλτιο της παράταξης. Αφού εκτελούσαν το καθηκον τους και ο τσιλιαδόδος της κάλπης πιστοποιούσε ότι ψήφισαν "αμερόληπτα", έβγαιναν και παραλάμβαναν το υπόλοιπο χαρτονόμισμα.\nΗ δουλειά πήγαινε καλά όταν κατα το μεσημερι έγινε το κακό. Ένας από τους μάστορες την μπέρδεψε τη δουλειά με αποτέλεσμα άλλο πεντοχίλιαρο να κόβει στη μεση και άλλο να δίνει για συμπλήρωμα. Το αποτέλεσμα ήταν τα δυο κομμάτια να μην ταιριάζουν μεταξύ τους, όπως φυσικά και οι αριθμοί που βρίσκονταν πάνω σε αυτά.\nΚαι επειδή πολλά πράγματα είναι οι ελληνοπόντιοι, αλλά δε φημίζονται για την υπομονή τους, ειδικά σε οικονομικά θέματα, άρχισαν να πέφτουν οι ψιλές διότι οι ψηφοφόροι θεώρησαν ότι έγινε εσκεμμένα για να μην πάρουν τα φράγκα.\nΤελικά πριν ξεσπάσει ο τρίτος παγκόσμιος πόλεμος βρέθηκε η λύση. Συγκεντρώθηκαν όλα τα χαρτονομίσμτα και ανέλαβε η επιτροπή σωτηρίας να τα ταιριάξει μεταξύ τους ώστε να ικανοποιηθούν οι ψηφοφόροι...\nΑναρτήθηκε από dimotikiagora στις 2:32 μ.μ.


ΑΙΤΗΜΑ ΤΟΥ ΔΗΜΟΥ ΠΕΡΑΜΑΤΟΣ ΓΙΑ ΕΛΕΓΧΟ ΑΠΟ ΤΟ ΣΩΜΑ ΕΛΕΓΚΤΩΝ ΔΗΜΟΣΙΑΣ ΔΙΟΙΚΗΣΗΣ\nΘΕΜΑ : ΑΙΤΗΜΑ ΤΟΥ ΔΗΜΟΥ ΠΕΡΑΜΑΤΟΣ ΓΙΑ ΕΛΕΓΧΟ ΑΠΟ ΤΟ ΣΩΜΑ ΕΛΕΓΚΤΩΝ ΔΗΜΟΣΙΑΣ ΔΙΟΙΚΗΣΗΣ\nΗ Δημοτική αρχή του Δήμου Περάματος που προέκυψε από τις πρόσφατες δημοτικές εκλογές, σύμφωνα με επιστολές σε αρμόδιους φορείς και δηλώσεις του Δημάρχου κ. Ι. Γλύκα, έχει βρεθεί προ οικονομικού χάους. Καταγγέλλει ατασθαλίες, παράνομες αναθέσεις έργων κ.α. που έχουν οδηγήσει το δήμο σε οικονομικό αδιέξοδο.\nΣύμφωνα με τους νόμους του κράτους, έχει ζητήσει από τον πρόεδρο του σώματος ελεγκτών δημόσιας διοίκησης να διατάξει έλεγχο στο δήμο Περάματος και στη Δημοτική Επιχείρηση Ανάπτυξης Περάματος. Μάλιστα απέστειλε και επιστολή προς τον Πρωθυπουργό ζητώντας τη συνδρομή του.\nΌμως δεν έχει λάβει καμία απάντηση στο εύλογο και νόμιμο αίτημά του.\nΣε κάθε περίπτωση, ανεξάρτητα τοπικών πολιτικών ανταγωνισμών, το Υπουργείο Εσωτερικών είναι υπεύθυνο για την τήρηση της νομιμότητας και την αντικειμενική αποτύπωση της οικονομικής και διοικητικής κατάστασης των δήμων.\nΓια τους λόγους αυτούς, στα πλαίσια των αρμοδιοτήτων σας\n1. Πότε θ” ασκήσει, την εκ του νόμου υποχρέωσή του το Σώμα Ελεγκτών Δημόσιας Διοίκησης στο Δήμο Περάματος και στη Δημοτική Επιχείρηση Ανάπτυξης Περάματος ;\n2. Πού οφείλεται η καθυστέρηση των αρμοδίων υπηρεσιών προκειμένου να εφαρμόσουν τους νόμους του κράτους;\n3. Με ποιον τρόπο θα παρέμβετε για την άμεση εφαρμογή των νόμων σ” έναν από τους πλέον υποβαθμισμένους δήμους της Αττικής, που χρήζει το ιδιαίτερο ενδιαφέρον της ελληνικής πολιτείας ;\nΔΗΜΙΟΥΡΓΙΑ ΜΟΥΣΕΙΟΥ ΣΑΛΑΜΙΝΑΣ\nΤα αρχαιολογικά ευρήματα που κρίνονται ως αξιόλογα μεταφέρονται στ” αρχαιολογικά μουσεία του Πειραιά και των Αθηνών. Τα υπόλοιπα αποθηκεύονται με άγνωστες συνθήκες σε αποθήκη που υπάρχει στον αύλειο χώρο της εκκλησίας του Αγ.Νικολάου.\n1. Για ποιο λόγο καθυστερεί η λειτουργία του αρχαιολογικού μουσείου Σαλαμίνας σε αντίθεση με τις διακηρύξεις του τ. Υφυπουργού Πολιτισμού; Έχετε πάρει άλλες αποφάσεις, διαφορετικές του προκαθήμενου σας;\n2. Πότε επιτέλους θα λειτουργήσει το συγκεκριμένο μουσείο;\nBy admin On 8 Ιανουαρίου 2007 In Βουλη των Ελληνων - ερωτησεις/ομιλιες, Για την Αναπτυξη, Για την Οικονομια\nΣτις δημοκρατίες, οι προϋπολογισμοί που καταθέτουν οι Κυβερνήσεις αποτυπώνουν τον τρόπο με τον οποίο αυτές αντιλαμβάνονται και ασκούν την κοινωνική και οικονομική πολιτική. Η συζήτηση είναι κατεξοχήν πολιτική. Δεν αφορά λογιστές και οικονομολόγους. Το ζητούμενο δεν είναι οι πληκτικά επαναλαμβανόμενοι και πολλές φορές σκόπιμα επεξεργασμένοι αριθμοί αλλά η πολιτική κατεύθυνση και στόχευση του προϋπολογισμού. Εδώ αποτυπώνεται η ιδεολογία της Κυβέρνησης, καθώς και τα συγκεκριμένα κοινωνικά συμφέροντα που εξυπηρετεί.\nΤα ερωτήματα στα οποία οφείλει ν” απαντά ο εκάστοτε προϋπολογισμός είναι συγκεκριμένα. Με πρώτο, κατά πόσον αυτός εντάσσεται στο πλαίσιο μιας εθνικής αναπτυξιακής πολιτικής. Αν έχει σαφείς άξονες και χρονικά προσδιορισμένους στόχους. Και βέβαια, αν κινείται στα πλαίσια που επιβάλλουν οι διεθνείς αλλά και περιφερειακές ανακατατάξεις ισχύος που συμβαίνουν αυτή τη χρονική περίοδο. Αν κινείται στην κατεύθυνση που επιτάσσουν οι εθνικές και κοινωνικές ανάγκες και προτεραιότητες.\nΓια όλους αυτούς τους λόγους, η συζήτηση είναι άκρως πολιτική. Δεν κρίνονται διακηρύξεις αλλά αποτελέσματα. Πολλώ δε μάλλω, όταν αυτή η κυβέρνηση έχει ήδη τέσσερα χρόνια ζωής, και ο ελληνικός λαός γνωρίζει και τις προθέσεις και τις δυνατότητες αλλά και τα αποτελέσματα που έχει η πολιτική της, στη ζωή και στο μέλλον του.\nΑπ” όλους αναγνωρίζετε ότι η κοινωνία μας βιώνει μια βαθιά κρίση σε εθνικό, πολιτικό, κοινωνικό και πολιτισμικό επίπεδο. Μια κρίση σε επίπεδο κρατικής οργάνωσης και κοινωνικής ανάπτυξης. Η Κυβέρνηση, όλον αυτό το χρόνο, όχι μόνον δεν έχει προβεί σε καμία ενέργεια, προκειμένου να ξεπεραστεί αυτή η κρίση αλλά κινείται ανυποψίαστη, επιχειρώντας απλά διακανονισμό συμφερόντων.\nΣήμερα στην Ελλάδα, μετά τον όλεθρο των πυρκαγιών αλλά και τη «φωτιά» των Ζωνιανών, τη χασισοφυτεία στο Πανεπιστήμιο της Κρήτης, το ζεύγος των ληστών αστυνομικών στην Αθήνα, τους Ινδούς και τα αναψυκτήρια, αποδεικνύεται η ανυπαρξία του κράτους. Αποδεικνύεται όμως πάνω απ” όλα, το έλλειμμα του αναγκαίου ηθικού υπόβαθρου, το έλλειμμα της απαραίτητης πολιτικής ευαισθησίας και βούλησης, που αποτελούν βασικές προϋποθέσεις για την έξοδο από αυτό το τέλμα. Για την πραγμάτωση της αναγκαίας εθνικής ανασυγκρότησης.\nΌλος ο ελληνικός λαός παρακολουθεί την Κυβέρνηση να πλέει σε πελάγη ευτυχίας. Να επαίρεται αυτάρεσκα και με περισσή αλαζονεία για τα υποτιθέμενα επιτεύγματά της στον τομέα της οικονομίας. Ν” αποδίδει όλα τα κακώς κείμενα αυτού του τόπου στην προηγούμενη διακυβέρνηση της χώρας από το ΠΑ.ΣΟ.Κ.. Παρακολουθεί τους βουλευτές της Ν.Δ. να στηρίζουν αυτή την πολιτική της πλαστής πραγματικότητας.\nΗ αλήθεια όμως είναι άλλη. Η φτώχεια αυξάνεται. Η ακρίβεια καλπάζει. Τα εισοδήματα των μικρών και μεσαίων οικονομικών στρωμάτων ελαττώνονται. Οι μικρομεσαίες επιχειρήσεις φθίνουν. Οι συνταξιούχοι στενάζουν.\nΓι” αυτό άλλωστε οι εργαζόμενοι βρίσκονται στους δρόμους. Για την επιδρομή που επιχειρείτε στο ασφαλιστικό σύστημα. Ο ελληνικός λαός αντιλαμβάνεται ότι κινδυνεύει το μέλλον του, οι κατακτήσεις του. Αποδιοργανώνεται ο κοινωνικός ιστός. Απειλούνται οι θεσμοί κοινωνικής δικαιοσύνης.\nΚαι φέτος, κεντρικός άξονας της οικονομικής πολιτικής της κυβέρνησης στην οποία στηρίζει την ανάπτυξη της χώρας είναι οι αποκρατικοποιήσεις. Χωρίς μοντέλο, χωρίς σχέδιο, χωρίς προοπτική, χωρίς καμία διασφάλιση για τα διαχρονικά συμφέροντα της χώρας. Οι δημόσιες επιχειρήσεις που αποτελούν πάγιο περιουσιακό στοιχείο του ελληνικού λαού, που αποτελούν εργαλείο στρατηγικού σχεδιασμού και ανάπτυξης, πωλούνται σε τιμή ευκαιρίας. Ακόμα και η διδάξασα του φιλελευθερισμού, κυρία Θάτσερ, υπήρξε περισσότερο ευαίσθητη ως προς τον εθνικό έλεγχο των αποκρατικοποιημένων επιχειρήσεων. Πρόσφατα η κυρία Μέρκελ έβαλε οροφή στη συμμετοχή ξένων κεφαλαίων στις κρατικές επιχειρήσεις. Εδώ, η κυβέρνηση συνεχίζει απτόητη. Πωλούνται τα πάντα.\nΑυτός ο ιδιότυπος φιλελευθερισμός, του κυρίου Αλογοσκούφη, μοναδικός παγκόσμια, διδάσκεται φαίνεται στο club της Εκάλης, μαζί με μαθήματα real estate. Πέρσι τον είχα αποκαλέσει «α-εθνικό», όπου το «α» είναι το στερητικό.\nΚύριε Υπουργέ, επιτέλους δεν είστε ιδιοκτήτες του εθνικού πλούτου. Ο εθνικός πλούτος, κατά πως θα ‘λεγε ο ποιητής, ανήκει σε μας αλλά και στους νεκρούς και στους αγέννητους. Και ο ρόλος των εκάστοτε κυβερνώντων είναι να είναι αποτελεσματικοί θεματοφύλακές του.\nΑυτό φαίνεται ήταν το περιεχόμενο του νέου πατριωτισμού που ευαγγελιζόταν το καλοκαίρι ο κύριος Πρωθυπουργός.\n§ Όταν οι εξαγωγές μας αυξάνονται κατά 3,2%, ενώ οι εισαγωγές κατά 10,7%,\n§ Όταν ο αγροτικός τομέας βυθίζεται στο τέλμα και ο θεσσαλικός και αργολικός κάμπος απειλούνται με ερημοποίηση,\n§ Όταν η εθνική στρατηγική παιδείας και έρευνας αποτελούν όνειρο θερινής νυχτός,\n§ όταν η φοροδιαφυγή, η εισφοροδιαφυγή, η διαπλοκή και η διαφθορά παραμένουν κυρίαρχα σπορ,\n§ όταν ο προϋπολογισμός δεν περιλαμβάνει καμία πρόληψη εθνικής παραγωγικής εξειδίκευσης,\n§ όταν δεν υπάρχει καμία πρόβλεψη, καμία στρατηγική ανταγωνισμού, έστω και σε έναν κλάδο της ελληνικής οικονομίας,\nΑυτός ο προϋπολογισμός επιεικώς μπορεί να χαρακτηριστεί ως διαχειριστικός, αντιαναπτυξιακός και εν τέλει αντικοινωνικός.\nΚύριοι συνάδελφοι της Ν.Δ., σας θυμίζω, ο Πρωθυπουργός κήρυξε πρόωρες εκλογές με επιχείρημα την κατάρτιση του εθνικού προϋπολογισμού. Όμως η ίδια η ζωή απέδειξε ότι η Ν.Δ. δεν έχει ούτε τις πολιτικές ούτε τις πνευματικές δυνάμεις που απαιτούν οι καιροί. Δεν έχει τις δυνατότητες να σχεδιάσει και να πραγματοποιήσει την ανασυγκρότηση του τόπου.\nΣυνάδελφοι της Ν.Δ. απαξιώσατε το κεφάλαιο της πρόσφατης εκλογικής σας επιτυχίας. Το μόνο θετικό που έχετε καταφέρει με την πολιτική σας, και αυτό σας το αναγνωρίζω, είναι το ότι βάλατε τα θεμέλια μιας εθνικής παλλαϊκής άμυνας, ενάντια στο βαρβαρισμό του νεοφιλελευθερισμού. Βάλατε τα θεμέλια μιας νέας εθνικής λαϊκής ενότητας.\nΕμείς στο ΠΑ.ΣΟ.Κ. έχουμε πάρει το μήνυμα. Θ” ανταποκριθούμε στις ανάγκες του λαού και του τόπου. Καταψηφίζουμε\nΓια τη Μελέτη και Αντιμετώπιση του προβλήματος των Ναρκωτικών\nΣυζητάμε σήμερα την έκθεση της διακομματικής επιτροπής που συστάθηκε το 2004. Η επιτροπή αυτή συνέχισε το έργο της προηγούμενης διακομματικής επιτροπής που συστάθηκε το 2000, με αίτημα του τότε Πρωθυπουργού Κ. Σημίτη. Όλο αυτό το χρόνο η επιτροπή λειτούργησε με τρόπο υπερκομματικό και ανέλυσε όλες τις πτυχές του πολύπλευρου αυτού θέματος. Προσέγγισε το θέμα με ευθύνη, με επιστημονική επάρκεια και κοινωνική ευθύνη.\nΑντιμετώπισε σφαιρικά το πρόβλημα. Και όσον αφορά την πρόληψη, την αποτοξίνωση και απεξάρτηση, την κοινωνική επανένταξη. Επίσης η κατασταλτική παρέμβαση του νόμου στα πλαίσια της δίωξης των εμπόρων και της προστασίας των εξαρτημένων.\nΘα ήταν παράλειψή μου αν δεν αναφερόμουν από αυτό το βήμα στον πρόεδρο της διακομματικής κ. Κ. Κιλτίδη ο οποίος στάθηκε αντάξιος στο ύψος της αποστολής του. Όπως επίσης και στους εκατοντάδες επιστήμονες εντεταλμένους φορείς αλλά και σε άλλους φορείς εξαρτημένων που συνεισέφεραν στη λειτουργία της επιτροπής.\nΚαι το πρώτο θέμα που τίθεται, κύριε πρόεδρε, είναι η λειτουργία του πολιτικού συστήματος. Κατά πόσο δηλαδή η εκτελεστική εξουσία, η εκάστοτε κυβέρνηση, λαμβάνει υπόψη και κάνει πράξη τις εισηγήσεις των κοινοβουλευτικών επιτροπών. Γιατί και τώρα και στο παρελθόν είναι αλήθεια, σημαντικό κοινοβουλευτικό έργο έχει μείνει ανενεργό στα χαρτιά. Δεν έγινε πολιτική πράξη από την εκτελεστική εξουσία.\nΤο φαινόμενο αυτό, δυστυχώς, επαναλαμβάνεται και σήμερα.\nΕίναι κοινή διαπίστωση και αποτελεί για μένα εδραία πεποίθηση ότι η σημερινή κυβέρνηση κωφεύει ή άλλως περί άλλα τυρβάζει. Στα χρόνια διακυβέρνησής της, δεν υλοποίησε ούτε μια από τις προτάσεις της επιτροπής. Δεν προσέθεσε καμία καινούργια δομή ή δράση ή έστω ένα νόμο που να βελτίωνε την πολιτική της πολιτείας ενάντια στα ναρκωτικά.\nΗ μόνη της παρέμβαση στη διάρκεια της προηγούμενης θητείας της ήταν η κωδικοποίηση των νόμων που διέπουν αυτό το πρόβλημα στη χώρα μας, το Μάρτη του 2006.\nΣήμερα, όλοι συμφωνούν, ότι η κωδικοποίηση αυτή όχι μόνο δε βοήθησε αλλά προκάλεσε και οπισθοδρόμηση σε όλες τις εκφάνσεις του προβλήματος. Γιατί πως είναι δυνατόν το 2007 να εφαρμόζονται διατάξεις της δεκαετίας του ’30. Γι” αυτό είναι επείγουσα ανάγκη να υπάρξει συνεργασία των συναρμόδιων υπουργείων για τον εκσυγχρονισμό της νομοθεσίας. Το συμπέρασμα αυτό προέκυψε από τη λειτουργία της επιτροπής\nΤο πρόβλημα των ναρκωτικών είναι εθνικό και πανανθρώπινο. Είναι πρόβλημα ιατρικό γι” αυτό και χαρακτηρίζεται ως χρόνια αυτοπροκαλούμενη νόσος. Είναι πρόβλημα κοινωνικό, πολιτικό. Είναι οικονομικό πρόβλημα αφού ο τζίρος για τα ναρκωτικά αποτελεί το 8-10% του παγκόσμιου εμπορίου. Κυρίως όμως είναι πολιτισμικό. Αντανακλά την αποξένωση, την αλλοτρίωση, την έλλειψη πολιτιστικής ταυτότητας ιδιαίτερα ανάμεσα στους νέους ανθρώπους. Η κατάσταση αυτή επιδεινώνεται από την αναποτελεσματικότητα των πολιτικών σε σχέση με τον έλεγχο της διακίνησής τους. Επιδεινώνεται από την ανεπάρκεια των εθνικών πολιτικών και την έλλειψη συντονισμού σε διεθνές επίπεδο.\nΚαι από αυτό το βήμα οφείλω να επαινέσω την προσπάθεια του κυρίου Σούρλα, αντιπροέδρου της Βουλής, προκειμένου να υπάρξει συντονισμός των Κοινοβουλίων της Ε.Ε. στην καταπολέμηση των ναρκωτικών. Ήταν μια πρωτοβουλία που έβαλε τα δάκτυλα στον τύπο τον ήλο και αποκάλυψε τη διεθνή υποκρισία που υπάρχει σε αυτό το ζήτημα.\nΕγώ απλά να επαναλάβω κάποια στοιχεία της παγκόσμιας οργάνωσης Υγείας του ΟΗΕ τα οποία αναφέρονται στην επιστολή του κυρίου Σούρλα.. Και για να καταγραφούν και για να ενημερωθούν οι νέοι συνάδελφοι.\nΤο 2005 παρήχθησαν στο Αφγανιστάν 4200 τόνοι οπίου. Η ποσότητα αυτή καλύπτει το 87% της παγκόσμιας κατανάλωσης και οδηγεί χιλιάδες νέους σε εξαθλίωση και στο θάνατο. Αξίζει να σημειωθεί ότι πριν από την πτώση των Ταλιμπάν το 2001, στη χώρα αυτή, είχαν παραχθεί 185 τόνοι οπίου.\nΑλλά για να επιστρέψουμε στα καθ” ημάς.\nΣήμερα η χώρα μας στερείται οργανωμένης πολιτικής, στο θέμα της αντιμετώπισης του προβλήματος των ναρκωτικών. Στερείται ενός ολοκληρωμένου και μακροχρόνιου, εθνικού σχεδίου δράσης. Τα προγράμματα πρόληψης που είχαν θεσμοθετηθεί στο 5ετές σχέδιο δράσης του 2002-2006, όχι μόνο δεν επεκτείνονται αλλά υποχρηματοδοτούνται και φυτοζωούν. Το ίδιο συμβαίνει και για τα προγράμματα επανένταξης.\nΗ θεραπευτική προσέγγιση των αρρώστων εξαρτημένων ατόμων, που αποσκοπεί στην σωματική και ψυχολογική απεξάρτηση, έχει αφεθεί στην τύχη της. Και σήμερα ακόμα δεν υπάρχει καμία θεραπευτική μονάδα σε όλη την περιοχή της Ηπείρου και των Ιονίων νησιών. Καμία μονάδα ανατολικά της Θεσσαλονίκης μέχρι τον Έβρο.\nΑπό το 2004 έως σήμερα, έχει δημιουργηθεί μόλις μια μονάδα χορήγησης υποκαταστάτων σε Αθήνα – Θεσσαλονίκη και μία στο νοσοκομείο του Ρίου, μόλις 39 χρηστών. Τα προγράμματα χορήγησης υποκαταστάτων συνεχώς εξαγγέλλονται και συνεχώς αναιρούνται. Πριν από 4 χρόνια περίπου, ο κύριος Καραμανλής, μίλησε για λίστα ντροπής και υποσχέθηκε ότι σε 6 μήνες, θα έχει μηδενίσει τη λίστα αναμονής σε προγράμματα υποκατάστασης. Την ίδια εξαγγελία πριν από 1,5 χρόνο έκανε και ο κύριος Αβραμόπουλος.\nΞέρετε ποια είναι η σημερινή πραγματικότητα;\nΟι αναμένοντες έχουν υπερδιπλασιαστεί σε σχέση με το 2004. Σήμερα η λίστα της ντροπής ανέρχεται σε 4.500 ανθρώπους. Η αναμονή ξεπερνά τα 3 χρόνια. Απ” αυτούς το 80% δε θ” αξιωθούν ποτέ να μπουν σε προγράμματα υποκατάστασης. Θα τους προλάβει η φυλακή ή ακόμα χειρότερο ο θάνατος.\nΣας ερωτώ λοιπόν κύριε Υπουργέ, ποιος είναι ο ρόλος της πολιτικής; Ποιος είναι ο ρόλος ο δικός σας, ο δικός μου, όλων μας, όταν δε μπορούμε να παρέμβουμε, όταν έχουμε μετατραπεί σε παθητικούς θεατές της δυστυχίας, όταν δεν γίνεται τίποτε προκειμένου ν” αντιμετωπιστεί η μάστιγα των ναρκωτικών που θερίζει ζωές, κλέβει νιάτα, συντρίβει τους χρήστες και τις οικογένειές τους.\nΕίναι λυπηρό όσο και αληθές κύριοι συνάδελφοι. Η Κυβέρνηση δεν έχει εμπλουτίσει ούτε κατά ένα βέλος την φαρέτρα της πολιτείας, στον πόλεμο ενάντια στα ναρκωτικά. Έχει εγκαταλείψει πλήρως τα στεγνά προγράμματα τη στιγμή που σημείωναν αύξηση στη προσέλευση για απεξάρτηση, κατά 16%. Τα στεγνά προγράμματα που με επιστημονικά τεκμηριωμένο τρόπο αποτελούν τον πιο αποτελεσματικό δρόμο εξόδου από την εξάρτηση. Ασχολείται μόνο με τα υποκατάστατα. Αλλά και αυτά δεν τ” αντιμετωπίζει ως θεραπεία αλλά ως ένα χαλί κάτω από το οποίο προσπαθεί να κρύψει το πρόβλημα. Γιατί η χορήγηση των υποκαταστάτων πρέπει να συνοδεύεται από ψυχοκοινωνική υποστήριξη και να περατώνεται με την κοινωνική και επαγγελματική αποκατάσταση των εξαρτημένων ατόμων. Άλλως, ο κίνδυνος υποτροπής καθίσταται αναπότρεπτος. Σήμερα, οι τυχεροί που βρίσκονται στα προγράμματα βουπρενορφίνης και μεθαδόνης – 3.312 άτομα Πανελλαδικά – συνωστίζονται σε υπερμεγέθεις μονάδες έως και 600 ατόμων. Η δε αναλογία θεραπευτών προς θεραπευόμενων είναι 1 προς 50.\nΑκόμα αναμένεται η υλοποίηση των εξαγγελιών του κυρίου Αβραμόπουλου για προμήθεια της λεγόμενης «πράσινης κάρτας» στους χρήστες και δεν ξέρω σε τη φάση βρίσκεται το ΙΦΕΤ (Ινστιτούτο Φαρμακευτικής Έρευνας και Τεχνολογίας) το οποίο είχε αναλάβει την παραγωγή των υποκαταστάτων. Εν τω μεταξύ, ο ΟΚΑΝΑ βρίσκεται για δεύτερη φορά σε 3,5 χρόνια ακέφαλος, η δε αντίθεσή του με το ΚΕΘΕΑ καλά κρατεί.\nΓια να χρησιμοποιήσω τη φράση του ίδιου του κυρίου Υπουργού «μετατρέψατε τον ΟΚΑΝΑ σε προβληματική ΔΕΚΟ». Ελπίζω να μην προχωρήσετε στην ιδιωτικοποίησή του, σύμφωνα με τη συνταγή του κυρίου Αλογοσκούφη.\nΊσως γι” αυτό και παραιτήθηκε από την ηγεσία του ΟΚΑΝΑ, ο καθηγητής κ. Μπάλλας. Ο κύριος Μπάλλας, μια παγκόσμια προσωπικότητα, από τους πλέον ειδικούς στο ζήτημα της αντιμετώπισης των ναρκωτικών, του οποίου το έργο είχε επαινεθεί από όλα τα μέλη της επιτροπής της Βουλής. Φαίνεται πως η παντελής αδιαφορία του Υπουργείου σας, τον οδήγησε ώστε να πάρει των ομματιών του. Κρίμα γιατί θα μπορούσε να προσφέρει πολλά.\nΤα ναρκωτικά αποτελούν τη σύγχρονη Λερναία Ύδρα. Δεν είναι πια πρόβλημα της διπλανής πόρτας. Είναι πρόβλημα της δικής μας πόρτας και σαν τέτοιο πρέπει να το αντιμετωπίσουμε. Το πρόβλημα ογκείται καθημερινά. Το εθνικό κέντρο τεκμηρίωσης και πληροφόρησης, έχει καταγράψει 21.200 προβληματικούς χρήστες, κάτι που σημαίνει ότι ο πραγματικός αριθμός είναι πολλαπλάσιος.\nΤο φαινόμενο αυτό απειλεί την κοινωνία και τον πολιτισμό μας. Αποτελεί πρόβλημα και για την οικονομία και για τη δικαιοσύνη μας.\nΤο πρόβλημα αυτό βαρύνει και μολύνει το σωφρονιστικό μας σύστημα. Σήμερα το 43% των φυλακισμένων κρατούνται για αδικήματα σχετικά με το νόμο περί ναρκωτικών.\nΣαν κοινωνία και πολιτεία έχουμε αποτύχει στην πρόληψη, έχουμε αποτύχει παταγωδώς στην καταστολή. Τα Ζωνιανά κρούουν τον κώδωνα του κινδύνου. Πρέπει να αφυπνιστούμε και να γρηγορήσουμε.\nΗ καταπολέμηση των ναρκωτικών δεν προσφέρεται για αντιπολίτευση με σκοπό τη φθορά της Κυβέρνησης. Προσφέρεται όμως για συναγωνισμό προσφοράς και ευθύνης. Ο αγώνας για την καταπολέμησή τους είναι πολυσύνθετος και πολυμέτωπος. Απαιτεί μακροχρόνια, διαρκή και συστηματική αντιμετώπιση. Απαιτεί οικειοποίηση των νέων ανακαλύψεων της ιατρικής επιστήμης. Απαιτεί κυρίως κοινωνική ευαισθητοποίηση.\nΑς ενώσουμε τις δυνάμεις μας ο καθένας από τη θέση του.\nΕίναι ώρα ανάληψης πολιτικών ευθυνών. Κυρίως όμως είναι η ώρα ανάληψης της ηθικής ευθύνης απέναντι στους εαυτούς μας.\nΗ επιτροπή της Βουλής έπραξε στο ακέραιο το καθήκον της. Η Κυβέρνηση έστω και τώρα οφείλει να αξιοποιήσει τα πορίσματα της επιτροπής. Ν” ανασκουμπωθεί και να υλοποιήσει αυτές τις προτάσεις. Δική μας βούληση είναι να συμπορευθούμε σε κάθε θετική προσπάθεια.\nΤέλος, κύριε πρόεδρε, και εγώ κρίνω αναγκαία τη σύσταση ειδικής μόνιμης επιτροπής κατά των εξαρτήσεων και υπέρ της ποιότητας ζωής. Για να μπορεί να ασκείται κοινοβουλευτικός έλεγχος όλων των φορέων που συνδέονται με το πρόβλημα των εξαρτήσεων.\nBy admin On 8 Ιανουαρίου 2007 In Βουλη των Ελληνων - ερωτησεις/ομιλιες, Για την Οικονομια\nΣύσταση Εξεταστικής Επιτροπής για Ομόλογα\nΑπό την εποχή του Μαύρου 89 η Ν.Δ. σ” αυτή τη χώρα, σέρνει τον κοινοβουλευτικό μας βίο και την πολιτική στον αστερισμό της σκανδαλολογίας. Και αυτό το πράττει ανεξάρτητα από το ποιος είναι στην ηγεσία της. Το πράττει επειδή αδυνατεί ν” αντιπαρατεθεί ιδεολογικά και πολιτικά στη μεγάλη δημοκρατική παράταξη, στο ΠΑ.ΣΟ.Κ.. Γι” αυτό έχει επιλέξει ως σανίδα σωτηρίας την ηθικολογία και την πολεμική σε θέματα διαχείρισης.\nΤο 89, η Δεξιά, επιχείρησε ν” ανατρέψει τον Ανδρέα και το ΠΑ.ΣΟ.Κ. κηρύσσοντας στη σταυροφορία της κάθαρσης με επικεφαλής έναν παλαίμαχο Αντι-Ανδρέα , τον κ. Μητσοτάκη.\nΜε την ίδια ακριβώς σημαία και παρά την αποτυχία εκείνου του εγχειρήματος, επανήλθε το 2004 η Δεξιά με γνησιότερο αυτή τη φορά εκφραστή για να εξαπατήσει το λαό.\nΑντί των καθαρών χεριών του κ. Μητσοτάκη φόρεσε τη μάσκα της σεμνότητας και της ταπεινότητας, τη δορά του κεντρώου χώρου για να καθαρίσει – όπως έλεγε- τον τόπο από τη διαφθορά και τη διαπλοκή.\nΈλεγε μάλιστα ότι θ” ανασυστήσει το κράτος και με όσα θα εξοικονομούσε από την έντιμη διαχείριση, θ” ασκούσε κοινωνική πολιτική.\nΌμως ήλθε η ώρα και οι μάσκες έπεσαν. Έγινε πλέον κατανοητό απ” όλους ότι μεταξύ Μητσοτακικής – Νεοφιλελεύθερης Δεξιάς και Καραμανλικής Δεξιάς ούτε το ύφος ούτε το ήθος διαφέρει. Και η απόσταση είναι τόση όση ανάμεσα στη Σκύλλα και τη Χάρυβδη …\nΗ Κυβέρνηση αρνείται την εξεταστική των πραγμάτων επιτροπή για το μέγα έγκλημα που συντελέστηκε σε βάρος των ασφαλιστικών ταμείων. Σε βάρος των συντάξεων των απόμαχων της εργασίας.\nΤην ίδια στιγμή, όμως, που επικαλείται τη δικαιοσύνη. Την επικαλείται όμως μόνον όταν μπορεί να την ελέγξει, ως όργανο, ως συμμέτοχο στην εξόντωση των αντιπάλων τους.\nΚυρίες και Κύριοι συνάδελφοι της Συμπολίτευσης\nΤο σύνολο των κομμάτων της αντιπολίτευσης ζητά τη σύσταση της επιτροπής. Η άρνησή σας, σας καθιστά συνυπεύθυνους με επιλογές και προσωπικά οφέλη ολίγων της ηγεσίας σας.\nΟφείλετε όμως να κατανοήσετε ότι υπερασπιζόμενοι το στενό κομματικό σας συμφέρον απαξιώνετε τον πολιτικό μας βίο και καταρρακώνετε τον ταλαιπωρημένο πολιτικό μας πολιτισμό.\nΌτι πάνω από όλους εμάς πρέπει να βρίσκεται η υγεία του πολιτικού συστήματος.\nΣτο παρελθόν ζητούσατε εξεταστική επιτροπή για ψύλλου πήδημα. Σήμερα αρνείστε τις πολιτικές ευθύνες για ένα εξόφθαλμα αληθές σκάνδαλο.\nΔε σας αρέσει βέβαια να σας πληρώνουν με το ίδιο νόμισμα.\nΑποδεικνύεται για μια ακόμα φορά ότι είστε δέσμιοι της ηθικολογίας σας, είστε δέσμιοι της σκανδαλολογίας, είστε οι ηθικοί αυτουργοί και οι πρωτεργάτες του υποβιβασμού της πολιτικής αντιπαράθεσης της ιδεολογικής αντιπαράθεσης σε σκανδαλολογία.\nΔεν είναι στις προθέσεις του ΠΑ.ΣΟ.Κ. ν” αντιγράψει τις κακές πρακτικές του παρελθόντος σας. Δεν πρόκειται να εξομοιωθούμε μαζί σας. Άλλωστε η εξομοίωση με τον αντίπαλο είναι η πεμπτουσία της ήττας.\nΗ δημοκρατική παράταξη ποτέ δε σας ακολούθησε σ” αυτό τον κατήφορο. Να θυμίσω στους παλαιότερους για την παραγραφή από την Κυβέρνηση του Γεωργίου Παπανδρέου όλων των υποθέσεων που αφορούσαν τους πολιτικούς αντιπάλους του εκείνη την εποχή.\nΤο ίδιο έπραξε μεγαλόψυχα ο Ανδρέας Παπανδρέου 1993, όταν ο ελληνικός λαός τον δικαίωσε με το αποτέλεσμα των εκλογών.\nΤο ζητούμενο για μας δεν είναι οι χειροπέδες και η επικοινωνιακή διαπόμπευση στην οποία καταφύγατε για λόγους προπαγάνδας. Το ζητούμενο για μας είναι ν” αναδείξουμε τις πολιτικές ευθύνες σας, την υποκρισία σας, την ενοχή σας.\nΟφείλετε να κατανοήσετε ότι η ατιμωρησία, η αυθαιρεσία, ο ετσιθελισμός ιστορικά έχουν παρέλθει. Δε μπορείτε να φέρεστε ως ιδιοκτήτες της περιουσίας του ελληνικού λαού. Είστε απλά εφήμεροι διαχειριστές της. Αυτό πρέπει να συμβαίνει στις δημοκρατίες. Όσο και αν το επιδιώκετε δε θα παλινορθώσετε το κράτος της Δεξιάς.\nΤο κράτος δε θα ξαναγίνει κομματικό σας φέουδο. Αυτές σας τις προσπάθειες θα τις ανακόψει ο ελληνικός λαός στις ερχόμενες εκλογές.\nΚυρίες και κύριοι της Ν.Δ.\nΑρνείστε τη διαφάνεια. Στο όνομα ποιας ηθικής; Ποιας νομιμότητας;\nΜόνον στο όνομα της αριθμητικής σας πλειοψηφίας στη Βουλή;\nΗ βάση του κοινοβουλευτικού μας συστήματος είναι πρωτίστως ηθική και δευτερευόντως Νομική. Η νομική πλευρά του ζητήματος καθιερώνει τη δυνατότητα της πλειοψηφίας να κυβερνά.\nΔεν καθιερώνει κανένα δικαίωμα στην πλειοψηφία να αυθαιρετεί, να εγκληματεί σε βάρος του λαού και του δικαιώματός του σε μια αξιοπρεπή σύνταξη.\nΟφείλετε να διασφαλίσετε στον ελληνικό λαό το δικαίωμά να γνωρίζει απόλυτα την αλήθεια για τα ασφαλιστικά του ταμεία. Είστε υποχρεωμένοι να το πράξετε. Μετά μπορείτε να ξαναθυμηθείτε τις υποσχέσεις σας για συντάξεις πάνω από το όριο της φτώχειας. Υποσχέσεις που δώσατε και το 2004 αλλά αποδείχθηκαν φρούδες και έωλες.\nΔώστε πρώτα πίσω στο λαό αυτά που του πήραν οι Γιάπηδες, οι Κουμπάροι, η παρέα του Λονδίνου, οι γραμματείς και Φαρισαίοι σας και μετά δώστε όσες υποσχέσεις θέλετε. Ο λαός μας έχει μνήμη. Και μη φορτώνετε στον κρατικό προϋπολογισμό, δηλαδή στις πλάτες του ελληνικού λαού την κάλυψη των τόκων. Γιατί αυτό αποτελεί ομολογία συνευθύνης και συνενοχής.\nΜην ψάχνετε για άλλοθι των σκανδάλων σας σε όποια πραγματικά ή μη, σκάνδαλα του παρελθόντος. Δε σας ζητήσαμε ποτέ συγχωροχάρτι. Ο πρόεδρος μας, ο Γιώργος Παπανδρέου, με σαφήνεια και κατηγορηματικότητα, από αυτό εδώ το βήμα, προσδιόρισε την πολιτική μας άποψη.\nΜη νομίζετε ότι κατασκευάζοντας σκάνδαλα, αναθεωρώντας θέματα που έκλεισε η δικαιοσύνη, δημιουργείτε αντιστάθμισμα ή συμψηφισμό στην ηθική και πολιτική παρακμή που οδηγείτε τον τόπο.\nΗ οποιαδήποτε ρητορική από εσάς ή από τον Πρωθυπουργό με επίφαση σεμνότητας και ταπεινότητας, δε θα μπορέσει να καλύψει την αυθαιρεσία της άρνησης σύστασης επιτροπής. Είναι άλλο η σοφιστεία και η ρητορική τις οποίες ασκείτε και άλλο η πολιτική στην οποία υπολείπεστε. Το φύλλο συκής έπεσε.\nΜεταρρύθμιση θεσμικού πλαισίου για τη δομή και λειτουργία των ΑΕΙ\nΕίναι προφανές ότι και σήμερα αντιμετωπίζουμε αντιπαράθεση αντί διαλόγου με κύρια και αποκλειστική ευθύνη της Κυβέρνησης. Η κοινοβουλευτική διαδικασία ήδη έχει υποβαθμιστεί από την αυταρχική δήλωση της κυρίας Υπουργού, μόλις πριν μερικές μέρες, όταν δήλωσε πως έχουμε την πλειοψηφία, θα ναι νόμος του κράτους σε λίγες μέρες.\nΑκούστηκε επιχειρηματολογία πως η Κυβέρνηση έχασε την ευκαιρία να καταθέσει έναν πραγματικό νόμο πλαίσιο, αποδεκτό από την πανεπιστημιακή κοινότητα που θα είχε συγχρόνως τη συγκατάθεση και άλλων πολιτικών δυνάμεων μέσα στο Κοινοβούλιο. Το λέω αυτό διότι ο διάλογος στα πλαίσια του Εθνικού Συμβουλίου Παιδείας ξεκίνησε με άριστους οιωνούς. Όμως πολύ σύντομα, οι διάφοροι εκπρόσωποι που συμμετείχαν ένας-ένας αποχώρησε από τις συνεδριάσεις. Το δε ΠΑ.ΣΟ.Κ. και προσωπικά ο πρόεδρός του, πολλές φορές και με προσωπικό πολιτικό κόστος, στήριξε τη διαδικασία. Ήμαστε οι τελευταίοι που αποχωρήσαμε.\nΦάνηκε περίτρανα ότι ήταν μια προσχηματική διαδικασία, που σκοπό είχε να αποπροσανατολίσει και να συγκαλύψει την πραγματική βούληση της Κυβέρνησης. Να προχωρήσει μόνη σε αυτόν τον αναχρονιστικό, αντεκπαιδευτικό και βαθύτατα ταξικό νόμο που είναι απόλυτα σύμφωνος με τον ιδεολογικό της προσανατολισμό. Γι” αυτό πιστεύω πως η Ν.Δ. δεν έχασε την ευκαιρία συναίνεσης. Ποτέ της δεν τη θέλησε. Άλλα είχε στο μυαλό της. Και είναι λογικό άλλωστε, η Ν.Δ. έχει αναγορεύσει την αγορά ως τη μοναδική της αξία, ως απόλυτο ρυθμιστή της οικονομίας και της κοινωνίας.\nΗ Κυβέρνηση κάνει και κάτι ακόμα απαράδεκτο. Εντάσσει το διάλογο για την παιδεία και την ψήφιση αυτού του νόμου, στους εκλογικούς της σχεδιασμούς. Και βέβαια είναι αδύνατον να γίνει διάλογος επί της ουσίας σε ένα τόσο ευαίσθητο θέμα, με λεπτές ρυθμίσεις, σε συνθήκες φανατισμού και πόλωσης.\nΈστω και σ” αυτό το πλαίσιο, θα επιχειρήσω μια κριτική προσέγγιση, παρότι γνωρίζω ότι οι αποφάσεις είναι ειλημμένες. Διότι όταν μια Κυβέρνηση αγνοεί τις χιλιάδες των φοιτητών, όταν αγνοεί τη συντριπτική πλειοψηφία της εκπαιδευτικής κοινότητας, όταν μόλις χθες ο κυβερνητικός εκπρόσωπος μετατρέπεται σε αλχημιστή λογιστή, προκειμένου να μας πείσει ότι δεν είναι πλειοψηφία, η πλειοψηφία της ΠΟΣΔΕΠ,\nΌταν οι πρυτάνεις δηλώνουν ότι δεν ρωτήθηκαν τότε είναι δεδομένο ότι αυτή η Κυβέρνηση χρησιμοποιεί τη Βουλή απλά για να νομιμοποιήσει την αυθαιρεσία της και τον αυταρχισμό της.\nΕπί του νομοσχεδίου λοιπόν, το 1ο που έχω να παρατηρήσω είναι ότι δεν πρόκειται για νόμο πλαίσιο. Πρόκειται για κάτι που -σύμφωνα με την κοινοβουλευτική ορολογία -μοιάζει με τα πολυνομοσχέδια σκούπα που κατά καιρούς έρχονται στη Βουλή για να ρυθμίσουν ασφαλιστικά ή άλλα θέματα. Πρόκειται για άθροισμα λεπτομερειακών και εξειδικευμένων ρυθμίσεων που επιδιώκει να προσδιορίσει από τις εβδομάδες διδασκαλίας μέχρι τον τρόπο των εξετάσεων. Δεν πρόκειται για νόμο πλαίσιο αλλά για νόμο βρόγχο, που απειλεί να πνίξει την Ανώτατη Εκπαίδευση στη χώρα μας. Βρίθει βαρύγδουπων λέξεων και εννοιών. Όμως αυτά που εξωραΐζονται και ωραιοποιούνται στην εισαγωγική έκθεση, διαψεύδονται στις επιμέρους ρυθμίσεις.\nTι σημαίνει πολιτιστική επάρκεια και στο σύστημα αξιολόγησης που προτείνετε ποιοι θα είναι υπεύθυνοι αξιολογητές αυτής της αξιολογικής επάρκειας;\nΤι σημαίνει σεβασμός στις πανανθρώπινης αξίες της δικαιοσύνης, της ελευθερίας, της δημοκρατίας και της αλληλεγγύης;\nΚυρία υπουργέ έκανε ποτέ το Υπουργείο σας έρευνα να δει πόσα παιδιά των υψηλών στρωμάτων περνάνε στις ανώτατες σχολές υψηλής ζήτησης; Αν το κάνατε θα διαπιστώνατε ότι η προσφερόμενη παιδεία δεν επιτρέπει ίσες ευκαιρίες πρόσβασης στη γνώση. Το νομοσχέδιό σας, δυσκολεύει ακόμα περισσότερο αυτή την πρόσβαση. Η μέση ελληνική οικογένεια βλέπει τις δαπάνες της να αυξάνονται, το δε εκπαιδευτικό σύστημα να μην ανταποκρίνεται στις προσδοκίες της. Μιλάτε για τους αιώνιους φοιτητές χωρίς να μας πληροφορήσετε πόσοι είναι αυτοί οι αιώνιοι φοιτητές ούτε να διαχωρίσετε απ” αυτούς τους εργαζόμενους φοιτητές. Χωρίς να πάρετε ούτε ένα μέτρο γι” αυτούς. Και υπάρχει έστω και ένας Έλληνας να πιστεύει ότι αν διαγραφούν από τους καταλόγους αυτοί που αποκαλείτε «αιώνιοι φοιτητές», θ” ανέβει το επίπεδο σπουδών των άλλων; Δηλαδή, τα ελληνικά πανεπιστήμια θα βρεθούν ξανά στις λίστες των καλύτερων πανεπιστημίων του κόσμου που σήμερα δεν περιλαμβάνονται ούτε στην πρώτη σειρά των 300; Για ποιες πανανθρώπινες λοιπόν αξίες μιλάτε;\nΜιλάτε για βιώσιμη ανάπτυξη. Εξ” όσων γνωρίζω μια από τις τρεις συνιστώσες της βιώσιμης ανάπτυξης είναι το ανθρώπινο και κοινωνικό κεφάλαιο. Με τον ογκούμενο κοινωνικό αποκλεισμό, την ογκούμενη βία και εγκληματικότητα, με την ογκούμενη πολύχρωμη διαπλοκή – όχι μόνο ροζ- ημετέρων, ηλικιωμένων και μη, από τον ΟΠΑΠ μέχρι τον ΟΤΕ, και από τα γάλατα και το προ-ψημένο ψωμί μέχρι την αγορά τουρκικών τραπεζών, για ποια κοινωνική συνοχή και ποια αποδοχή μας μιλάτε κυρία Υπουργέ; Και βέβαια κανένα μέτρο, καμία αναφορά για την ισότητα ευκαιριών στη γνώση και στις σπουδές ούτε για την απαλλαγή της παιδείας από το καρκίνωμα της παραπαιδείας δεν ψελλίζει ούτε λέξη ο νόμος που κατετέθη.\nΤο νομοσχέδιό σας, δεν κάνει κουβέντα ούτε για την ενίσχυση της χρηματοδότησης των ΑΕΙ ούτε βέβαια την ενίσχυση των δαπανών για την έρευνα. Ακόμα ο ελληνικός λαός περιμένει την υλοποίηση της προεκλογικής σας δέσμευσης ότι οι δαπάνες για την παιδεία θα ανέβουν στο 5% του ΑΕΠ\nΚαι για να τελειώνω κυρία Υπουργέ, σε ποιο πολιτισμικό, πολιτικό και ηθικό υπόβαθρο, στηρίζεται το προτεινόμενο νομοσχέδιο; Το πολιτισμικό σας υπόβαθρο είναι η εξίσωση της οικονομίας της κοινωνίας και της παιδείας με την αγορά. Όπου η οικονομία επικαθορίζει τις κοινωνικές αξίες, τις αξίες της παιδείας και του πολιτισμού. Ασφαλώς μας χωρίζει χάος με αυτή την αντίληψη. Φιλελευθερισμός ή νεοφιλελευθερισμός και βιώσιμη ανάπτυξη είναι έννοιες απολύτως αλληλοαποκλειόμενες. Η βιώσιμη ανάπτυξη αποτελεί την ηθική και φιλοσοφική άρνηση του φιλελευθερισμού. Η βιώσιμη ανάπτυξη αποτελεί την κατάργηση της εμπιστοσύνης στο αόρατο χέρι της αγοράς ως ρυθμιστή της οικονομίας.\nΚαι όπως έγραψε σε κύριο άρθρο της η εφημερίδα ΕΛΕΥΘΕΡΟΤΥΠΙΑ : «Είναι φανερό ότι θα εμπορευματοποιηθούν οι σπουδές που έχουν ζήτηση στην αγορά εργασίας με αποτέλεσμα να υποβαθμιστούν ακόμα πιο πολύ οι ανθρωπιστικές σπουδές. Με ό,τι αυτό σημαίνει για τον τόπο αυτόν με την τεράστια παράδοση.» Αυτό όμως ουδόλως σας ενδιαφέρει. Γι” αυτό και πουθενά δεν τεκμηριώνεται η θέση του ελληνικού πολιτισμού στις αρχές και στους ορίζοντες της εκπαιδευτικής σας πολιτικής.\nΩς παράταξη και ως ιστορία δεν έχετε καμία σχέση με εκπαιδευτικές μεταρρυθμίσεις. Απ” αυτές που επιχείρησαν μορφές όπως του Δελμούζου όπως του Γληνού του Παπανούτσου του Γ.Παπανδρέου. Άλλωστε όλους τότε τους θεωρήσατε εχθρούς της πατρίδας. Όμως ο τόπος χρειάζεται κάτι περισσότερο και ουσιαστικότερο. Η Ευρώπη δε χρειάζεται οπαδούς χρειάζεται ενεργούς εταίρους. Έχει ανάγκη από μια γνήσια εκπαιδευτική πολυπολιτισμικότητα. Μόνο μέσα από έναν γόνιμο διάλογο πολιτισμών και εκπαιδευτικών συστημάτων μπορεί να επιβιώσει. Και μόνον εάν συμμετέχουμε έτσι θα είμαστε χρήσιμοι στον εαυτό μας και στην Ευρώπη.\nΚερδίσατε τις εκλογές στο όνομα ενός κακού ΠΑ.ΣΟ.Κ.; Δε μπορείτε και δικαιούσθε να κυβερνάτε στο όνομα ενός κακού ΠΑ.ΣΟ.Κ.. Αν εκτός της καταδίκης του κακού ΠΑ.ΣΟ.Κ. δεν έχετε τίποτα άλλο να προσφέρετε παραιτηθείτε. Και ο λαός θα βρει τη λύση.\nΣυζητάμε το νομοσχέδιο του Υπουργείου Πολιτισμού περί Πολιτιστικής Χορηγίας.\nΥπάρχει ένα μείζον θέμα που αφορά τη λειτουργία των θεσμών, τη λειτουργία του Κοινοβουλίου. Όπως είναι γνωστό, με βάση το σύνταγμα και των κανόνων της Βουλής, τα νομοσχέδια πριν κατατεθούν στην ολομέλεια, περνούν από την αρμόδια Κοινοβουλευτική Επιτροπή. Εν προκειμένω την επιτροπή Μορφωτικών.\nΜετά την ψήφισή του νομοσχεδίου από τη σχετική επιτροπή, μόνο νομοτεχνικές ή φραστικές διαφοροποιήσεις μπορεί να γίνουν ή βεβαίως να κατατεθούν τροπολογίες.\nΣήμερα όμως έχουμε μια πρωτότυπη διαδικασία. Ο κύριος Υπουργός ερήμην της επιτροπής καταθέτει ένα άλλο νομοσχέδιο. Δεν έχει σημασία αν κατά την άποψή μας είναι βελτιωμένο σε σχέση με αυτό που συζητήθηκε στη Βουλή. Είναι όμως διαφορετικό. Έχει άλλη φιλοσοφία άλλη στόχευση με το προηγούμενο. Και μπορεί μεν προς τιμήν του να ενημέρωσε εχθές το βράδυ τους εισηγητές των κομμάτων της αντιπολίτευσης, όμως αυτή η ενημέρωση, δεν υποκαθιστά την έλλειψη ενημέρωσης του συνόλου του σώματος. Και μπορεί το Σύνταγμα ν” αναγνωρίζει το θεσμικό ρόλο των κομμάτων, η Δημοκρατία μας όμως είναι Κοινοβουλευτική και όχι κομματική. Γι” αυτό κ. Πρόεδρε έχω την εντύπωση ότι θα έπρεπε ν” αρνηθείτε από την εκτελεστική εξουσία την αναίρεση των Κοινοβουλευτικών ηθών. Γιατί αυτό ακριβώς συμβαίνει σήμερα. Αλλά και ο ίδιος ο κ. Υπουργός αφού είχε το πολιτικό θάρρος να προβεί σε τέτοιες μεγάλες αλλαγές, θα έπρεπε, ο ίδιος να αποσύρει το νομοσχέδιο και να το επαναφέρει προς συζήτηση στην οικεία επιτροπή.\nΒεβαίως, θα μπορούσε κανείς το όλο θέμα να το αντιμετωπίσει από μια άλλη οπτική. Να συγχαρεί τον υπουργό, που προέβη σε αυτές τις βελτιωτικές τροποποιήσεις κάτω από την πίεση των κομμάτων της αντιπολίτευσης, των κοινωνικών φορέων και όλων των ανθρώπων του πολιτισμού αναγκάστηκε σε αυτή την αναδίπλωση.\nΊσως σημαντικότερο ρόλο έπαιξε η εσωκομματική πίεση, όπως αυτή εκφράστηκε με την κατάθεση της τροπολογίας από τον τέως υπουργό Πολιτισμού κ. Τατούλη. Ο οποίος σημειωτέον, επί των ημερών του είχε καταθέσει, προς συζήτηση στα κόμματα ένα δικό του σχέδιο νόμου, για το ίδιο αντικείμενο. Αν μελετήσει κανείς το σχέδιο του κ. Τατούλη, θα διαπιστώσει ότι κινείται σε διαφορετική κατεύθυνση από αυτό που συζητάμε σήμερα. Οι δε βελτιώσεις που επιχείρησε ο κ. Βουλγαράκης, κατά τη γνώμη μου, επιδιώκουν να γεφυρώσουν το παρατηρούμενο χάσμα με το νομοσχέδιο του προκατόχου του. Αλλά αυτά είναι εσωτερικά ζητήματα της πλειοψηφίας. Εν πάση περιπτώσει, επειδή η μικροψυχία δεν αρμόζει στις Δημοκρατίες, οφείλω να παραδεχθώ ότι ο κ. Υπουργός έκανε δεκτές τις παρατηρήσεις των συναδέλφων όπως αυτές διατυπώθηκαν στην επιτροπή. Οι συνάδελφοί του δε μας έχουν συνηθίσει σε τέτοιες πρακτικές. Θα ήταν χρήσιμο ορισμένοι εξ” αυτών ν” ακολουθήσουν το παράδειγμά του.\nΠολιτισμός είναι σύνολο εννοιών και δραστηριοτήτων που προωθούν τον άνθρωπο στην ανάταση και την εξέλιξη. Αφορά το σύνολο της πολιτικής και της Δημοκρατίας. Το έχω ξαναπεί από αυτό το βήμα, στην περιγραφική και περιεκτική ελληνική γλώσσα, η λέξη πολιτισμός έχει την ίδια ετυμολογική ρίζα με τη λέξη πολιτική και τη λέξη πολίτης.\nΙδιαίτερα για τη χώρα μας ο πολιτισμός αποτελεί συγκριτικό πλεονέκτημα. Αποτελεί σημαντική αναπτυξιακή παράμετρο. Επί των ημερών της κυβέρνησης της Ν.Δ. όμως υποχρηματοδοτείται και χειμάζεται.\nΧορηγία είναι μια λειτουργία που έχει την καταγωγή της από την Αρχαία Ελλάδα. Όταν εκπρόσωποι των φυλών στην Αρχαία Αθήνα αναλάμβαναν την χρηματοδότηση του θεατρικού χορού των Διονυσίων στις εορτές των Παναθηναίων και των Θαργηλίων – εξ” ου και η λέξης χορηγία, χορός-χορηγία. Ο χορηγός τότε ήταν τιμημένο πρόσωπο και έχαιρε μεγάλης εκτίμησης. Μάλιστα ο νικητής χορηγός των θεατρικών αγώνων, κέρδιζε χάλκινο τρίποδα ο οποίος ετίθετο επί κίονος ή επί χορηγικού μνημείου. Γνωστότερο εξ” αυτών είναι το μνημείο του Λυσικράτους.\nΣτις μέρες μας, η πολιτιστική χορηγία σε όλον τον κόσμο χρησιμοποιείται σαν τρόπος χρηματοδότησης του πολιτισμού. Ιδιωτικά κεφάλαια υποστηρίζουν φορείς που ασκούν πολιτιστική δραστηριότητα. Υπάρχει μάλιστα και η βασική ευρωπαϊκή στρατηγική για τη βιώσιμη ανάπτυξη που εγκρίθηκε στη ευρωπαϊκή συμβούλιο του Γκέτεμποργκ τον Ιούνιο του 2001. Σύμφωνα με αυτή, η οικονομική ανάπτυξη, η κοινωνική συνοχή και η περιβαλλοντική προστασία συμβαδίζουν. Ο ιδιωτικός τομέας, πλην της οικονομικής αποδοτικότητας, οφείλει να ελαχιστοποιεί τις αρνητικές επιπτώσεις στο περιβάλλον. Πλέον στην επιχειρηματική λογική, έχει εισαχθεί η έννοια της εταιρικής κοινωνικής ευθύνης. Συνέπεια τούτων, είναι η πολιτιστική χορηγία, που αποτελεί ένα είδος κοινωνικής ανταπόδοσης του χορηγού προς την κοινωνία. Με αυτόν τον τρόπο ο χορηγός βελτιώνει τη δημόσια εικόνα του. Επιτυγχάνει τη συλλογική αναγνώριση. Και από την άλλη οι πολιτιστικοί φορείς και δημιουργοί έχουν μια πηγή χρηματοδότησης που τους δίδει περισσότερη ανεξαρτησία. Με αυτόν τον τρόπο διευκολύνονται δράσεις, οι οποίες ενδεχομένως δεν θα ευνοούνταν αν αποκλειστικός χρηματοδότης ήταν το κράτος.\nΒεβαίως εδώ να τονίσω με τον πιο κατηγορηματικό τρόπο ότι για το ΠΑ.ΣΟ.Κ., το κράτος οφείλει να χρηματοδοτεί φορείς και δράσεις πολιτισμού. Η ενεργοποίηση των χορηγιών μόνο σαν μικρό συμπλήρωμα μπορεί να λειτουργήσει και ουδόλως σαν υποκατάστατο της κρατικής πολιτικής. Το τονίζω αυτό διότι διακρίνω, μια απέλπιδα πρόθεση της Ν.Δ. να διοχετευθούν πόροι από τον ιδιωτικό τομέα στον πολιτισμό, προκειμένου να καλυφθεί η έλλειψη χρηματοδότησης από τον κρατικό προϋπολογισμό. Αν έχει τέτοια πρόθεση, σύντομα θα διαψευσθεί. Και το λέω αυτό διότι η οικονομική κατάσταση στο ζήτημα στο πολιτισμού είναι κάκιστη. Οι εποπτευόμενοι φορείς, όπως το Εθνικό Μουσείο, η Εθνική Πινακοθήκη, η Ιστορική και Εθνολογική Εταιρεία, το Μακεδονικό Μουσείο Σύγχρονης Τέχνης και τα περίπου 40 σχήματα ελεύθερου θεάτρου υποχρηματοδοτούνται. Το πρόγραμμα δημοσίων επενδύσεων, ειδικά φέτος, καθυστέρησε δραματικά. Αποτέλεσμα η πλημμελής χρηματοδότηση των κυρίως υπηρεσιών του Υπουργείου.\nΚαι βέβαια, οφείλω ν” αναφέρω ότι για πρώτη φορά, από το 1999, που ο τομέας πολιτισμού δεν αποτελεί αμιγές επιχειρησιακό πρόγραμμα από το Δ” ΚΠΣ αλλά υποπρόγραμμα του προγράμματος Περιβάλλον και Αειφόρος Ανάπτυξη. Αποδεικνύεται δηλαδή ότι ο Υπουργός Πολιτισμού και ο Γ.Γ. υπεύθυνος για το ΚΠΣ στερούνται της ικανότητας να πείσουν το Υπουργείο Οικονομικών και τους τεχνοκράτες της Ε.Ε. για την ανάγκη στήριξης του τομέα Πολιτισμού. Ενός διεθνώς αναγνωρισμένου παραγωγικού και αναπτυξιακού τομέα. Ιδιαίτερα σε μια χώρα σαν την Ελλάδα, η οποία διαθέτει ένα τεράστιο πολιτιστικό απόθεμα. Γι” αυτό κυρίες και κύριοι της Ν.Δ. οφείλετε αναμφίβολα ν” αναλάβετε τις ευθύνες σας και να χρηματοδοτήσετε από τον προϋπολογισμό, τον Πολιτισμό. Μην επιχειρήσετε λοιπόν εμπορευματοποίηση του πολιτιστικού προϊόντος.\nΝα γνωρίζετε, ότι ακόμα και στη Μεγάλη Βρετανία, χώρα στην οποία ο θεσμός της χορηγίας είναι ευρέως διαδεδομένος, οι εταιρικές χορηγίες στον πολιτισμό κάλυψαν μόλις το 10% των συνολικών επιχορηγήσεων.\nΣτη χώρα μας, έχουν γίνει νομοθετικές και άλλες προσπάθειες για να ρυθμιστεί το ζήτημα της πολιτιστικής χορηγίας. Ενδεικτικά αναφέρω τους νόμους 1884/90 και 2238/94, όπως επίσης και τον ΟΜ.Ε.ΠΟ, ο οποίος στα 14 χρόνια ζωής του έχει προσφέρει πολλά στον πολιτισμό. Να σημειώσω επίσης και πισωγυρίσματα που παρατηρήθηκαν. Αφού πάντα το Υπουργείο Οικονομίας, έβλεπε με επιφύλαξη το θεσμό της χορηγίας αφού θ” αφαιρούνταν απ” αυτό φορολογική ύλη.\nΌπως είπαμε και στην επιτροπή έχουμε ταχθεί υπέρ της ύπαρξης ενός ενιαίου νομοθετικού πλαισίου που θα προωθούσε την πολιτική των χορηγιών. Η χορηγία βέβαια δεν έχει καμία σχέση με τη διαφήμιση. Και νομίζω έλλειπε από το σχέδιο νόμου που κατετέθη στην επιτροπή, ένα άρθρο που θα προσδιόριζε ακριβώς αυτές τις έννοιες. Άρθρο που συμπληρώθηκε σήμερα από τον κ. Υπουργό. Σαν ορισμό για τη χορηγία, θα πρότεινα αυτόν που περιγράφεται στην 531/1995 γνωμοδότηση του νομικού συμβουλίου του κράτους σύμφωνα με την οποία, χορηγία υπάρχει μόνον όταν χρήμα του ιδιωτικού τομέα, κατευθύνεται στην ενίσχυση της πολιτισμικής κληρονομιάς και των θεσμών και δεν συμφωνείται ή δεν υποκρύπτεται υποχρέωση υλικής αντιπαροχής.\nΗ χορηγία παρερμηνεύεται εάν θεωρηθεί έστω και έμμεση διαφήμιση. Άλλωστε κατά κανόνα, η διαφήμιση αποσκοπεί στη δημιουργία αναγκών. Ενώ αντιθέτως η χορηγία παρά το γεγονός ότι προβάλει το χορηγό, κατατείνει στην ικανοποίηση αναγκών και μάλιστα κοινωνικά χρήσιμων αναγκών.\nΤο νομοσχέδιο, όπως αυτό συζητήθηκε στην επιτροπή, παρά τις καλές προθέσεις και διακηρύξεις της εισηγητικής έκθεσης και των λόγων του Υπουργού, ήταν ένα χορηγοκτόνο νομοσχέδιο. Ήταν ένα συγκεντρωτικό, γραφειοκρατικό και ρουσφετολογικό νομοσχέδιο. Ένα νομοσχέδιο, που διέπεται από κρατικίστικη νοοτροπία.\nΤο Υπουργείο Πολιτισμού,\nυποδείκνυε τις αρεστές χορηγίες, επεδίωκε τον έλεγχο όλων των ανεξαρτήτων πολιτιστικών οργανισμών και όλων των χορηγιών.\nΓια να τύχει κάποιος των ευεργετικών προνομιών του νόμου, έπρεπε να γνωμοδοτήσει το συμβούλιο χορηγιών για κάθε μια επί μέρους χορηγία.\nΚάθε υποψήφιος χορηγός απ” όλη την Ελλάδα, προκειμένου να επιχορηγήσει ένα μουσείο ή μια έκθεση ζωγραφικής ή οποιαδήποτε άλλη πολιτιστική δραστηριότητα, έπρεπε ν” απευθύνεται στις κεντρικές υπηρεσίες του Υπουργείου.\nΓι” αυτό και όλοι οι οργανωμένοι πολιτιστικοί φορείς όπως εκφράστηκαν στη συνεδρίαση της επιτροπής μορφωτικών υποθέσεων, εξέφρασαν έντονες αντιρρήσεις και ανησυχίες.\nΕπιχειρήθηκε η θεσμοθέτηση ενός συγκεντρωτικού, Αθηνοκεντρικού γραφειοκρατικού κλοιού. Περιθωριοποιείται η περιφέρεια και αποδυναμώνεται ο τόπος καταγωγής ως κίνητρο για ευεργεσία ή χορηγία.\nΟ τόπος καταγωγής ως κίνητρο για ευεργεσία ή χορηγία, έχει ιδιαίτερη παράδοση στη χώρα μας.\nΑλλά και το συμβούλιο χορηγιών, ενώ θα έπρεπε ως θεσμός να είναι της ευρύτερης αποδοχής και εκπροσώπησης, συγκροτείται ως ένα συμβούλιο ημετέρων, διορισμένων από τον ίδιο τον Υπουργό. Δημιουργείται ένας προσωπικός μηχανισμός και καταργείται κάθε έννοια αποκέντρωσης και κοινωνικού ελέγχου. Αποτελεί πράγματι πρωτοτυπία, σε μια ελεύθερη οικονομία, να κρατικοποιούνται οι χορηγικές σχέσεις μεταξύ νομικών προσώπων ιδιωτικού δικαίου και να επιχειρείται η μετατροπή της χορηγίας του ιδιώτη χορηγού σε κρατικό ρουσφέτι.\nΒέβαια, οφείλω να παραδεχθώ κ. Υπουργέ ότι έχετε επιχειρήσει και νέες μεταβολές στην κατεύθυνση των προτάσεων που σας κατέθεσαν τα κόμματα της αντιπολίτευσης αλλά και οι κοινωνικοί φορείς. Θα επανέλθουμε στη συζήτηση των άρθρων.\nΈνταξη της Τουρκίας στην Ευρωπαϊκή Ένωση\nΠοια είναι η θέση σας για την ένταξη της Τουρκίας στην Ε.Ε.; Η ένταξη αυτή συμφέρει τη χώρα μας; Πώς κρίνετε τους χειρισμούς της Κυβέρνησης στη Σύνοδο της Ε.Ε.;\nΤο ερώτημά σας οφείλει κανείς να το προσεγγίσει από δύο πλευρές. Η 1η για το αν συμφέρει στρατηγικά τη χώρα μας η ένταξη της Τουρκίας στην Ε.Ε.. Και η 2η εάν στην πορεία αυτή μπορούν και πρέπει να λυθούν τα προβλήματα της χώρας μας με τους γείτονες. Βεβαίως τα αποτελέσματα τέτοιων κρίσιμων επιλογών πολλές φορές φαίνονται στο μέλλον. Αφού η δυναμική που αναπτύσσεται καθώς και η εξέλιξη συναφών θεμάτων δε μπορούν να προσδιοριστούν με ακρίβεια από τώρα. Γι” αυτό και η εξωτερική πολιτική μιας χώρας οφείλει να είναι σταθερή και διαχρονική. Να διακρίνεται από στρατηγικούς στόχους και ενδιάμεσα βήματα.\nΠάγια θέση της χώρας μας τα τελευταία χρόνια που χαρακτηριστικά διατυπώθηκε από τον Ανδρέα Παπανδρέου είναι ότι «η Ελλάδα δε διεκδικεί τίποτα αλλά και δε παραχωρεί τίποτα». Και ότι η μόνη εκκρεμότητα είναι ο διακανονισμός της υφαλοκρηπίδας σύμφωνα με το διεθνές δίκαιο.\nΌσον αφορά την 1η προσέγγιση, εκτιμώ ότι έχουμε συμφέρον σα χώρα οι γείτονές μας να είναι ενταγμένοι στην ίδια ευρωπαϊκή οικογένεια με εμάς, η δε πολιτική τους να διαπνέεται από τις αρχές του πολιτισμού και του σεβασμού των αρχών της Ε.Ε.. Να μην έχουμε στη γειτονιά μας μια επιθετική και αστάθμητη Τουρκία που κατά καιρούς εγείρει παράλογες απαιτήσεις και επιδεικνύει προκλητικές συμπεριφορές. Αντιλαμβάνεστε τις συνέπειες της μείωσης των εξοπλισμών στην οικονομία της χώρας μας. Όπως επίσης και τις καινούργιες προοπτικές που θα άνοιγε για τη χώρα μας η αναίρεση του μόνιμου προβλήματος της κακής γειτονίας. Υπάρχει βέβαια και μια άλλη παράμετρος που πρέπει να συνυπολογιστεί και αφορά τις μετακινήσεις πληθυσμών στα πλαίσια της Ε.Ε., καθώς και τις επιπτώσεις που θα έχει αυτή η ένταξη στην αγροτική οικονομία και στην εν γένει οικονομία της χώρας μας. Είναι ένα ζήτημα που θέλει ανάλυση. Η πρόσφατη όμως και παλαιότερη ιστορία της χώρας μας, μας πείθει ότι οι Έλληνες όταν συμπεριφέρονται με εξωστρέφεια και δυναμισμό, μεγαλουργούν πολιτικά, οικονομικά και πολιτιστικά.\nΌσον αφορά τη 2η προσέγγιση νομίζω ότι χάσαμε μια πολύ σημαντική ευκαιρία. Χάσαμε μια σημαντική μάχη. Όπως είπε ο Γ. Παπανδρέου χάσαμε μια μάχη που όμως δε τη δώσαμε ποτέ. Η Τουρκία ήθελε διακαώς να πάρει ημερομηνία ένταξης. Από τη Σύνοδο κορυφής στο Ελσίνκι το 1999, η κυβέρνηση του ΠΑ.ΣΟ.Κ., είχε βάλει σαν όρο και είχε γίνει δεκτός από την Ε.Ε. ότι προαπαιτούμενο για την ενταξιακή πορεία της Τουρκίας είναι «η επίλυση των ενδονατοϊκών διαφορών ή η προσφυγή στο διεθνές δικαστήριο της Χάγης». Δυστυχώς αυτό το προαπαιτούμενο εγκαταλείφθηκε από την κυβέρνηση Καραμανλή. Θεωρώ ότι αυτό αποτελεί υποχώρηση από τα εθνικά μας δικαιώματα. Μόνοι μας ακυρώνουμε τις υποχρεώσεις της Τουρκίας πριν καν τελειώσουν οι διαπραγματεύσεις. Ευτυχώς η ίδια η Ε.Ε. διατήρησε το συστηματικό έλεγχο του Συμβουλίου σε θέματα που αφορούν την εξέλιξη των σχέσεών της με την Τουρκία και που αφορούν καίρια τη χώρα μας. Οι δυο μεγάλες υποχωρήσεις συνίστανται. Στο ότι δε μπήκε συγκεκριμένο χρονοδιάγραμμα στην επίλυση των διαφορών μας με την Τουρκία, διότι δε το ζητήσαμε. Και 2ο ότι η παραπομπή στο δικαστήριο της Χάγης να μην είναι υποχρεωτική. Σε ότι αφορά το Κυπριακό ούτε το αυτονόητο της αναγνώρισης της Κυπριακής Δημοκρατίας δεν καταφέραμε. Για όλ” αυτά πιστεύω ότι χάσαμε μια σημαντική ευκαιρία και μάλιστα αυτοβούλως. Αφού δε χρησιμοποιήσαμε τον μοναδικό μοχλό πίεσης ώστε η Τουρκία ν” αποσύρει τις διεκδικήσεις της τώρα που το είχε ανάγκη.\nΗ κυβέρνηση οφείλει να κατανοήσει άμεσα το λάθος της και να μη χαράζει πολιτική με βάση τις προσωπικές σχέσεις Καραμανλή-Ερντογάν. Οι μόνες οριστικές λύσεις στις σχέσεις μεταξύ των κρατών είναι οι θεσμικές. Χάσαμε μια σημαντική θεσμική ευκαιρία. Ελπίζω μέχρι τον Οκτώβρη που η Ε.Ε. θα ξαναδεί το θέμα της ημερομηνίας ένταξης η κυβέρνηση επιτέλους να διαπραγματευτεί και να διεκδικήσει σημαντικά πολιτικά ανταλλάγματα.


Αντώνης Ρέμος για το ΝΟΧ – «Δεν έχουμε αφήσει τίποτα στην τύχη» | MEGA TV\nΑντώνης Ρέμος για το ΝΟΧ – «Δεν έχουμε αφήσει τίποτα στην τύχη»\n<iframe src="https://www.megatv.com/embed/?p=2020541835" frameborder="0" allow="accelerometer; autoplay; encrypted-media; gyroscope; picture-in-picture" allowfullscreen scrolling="no" width="560" height="315"></iframe>\n19.11.2021 | 08:17 Eνσωμάτωση\nΟ Αντώνης Ρέμος υποδέχτηκε την κάμερα του MEGA Καλημέρα και τον Κώστα Τσουρό στο NOX, το νέο στέκι της νυχτερινής Αθήνας!\n«Είναι μια νέα αρχή για όλους μας. Δεν έχουμε αφήσει τίποτα στην τύχη, τα έχουμε επιμεληθεί όλα. Θέλω να είναι ένα ταξίδι στις αισθήσεις, ένα πρόγραμμα που θα μας θυμίσει άλλες εποχές. Μέχρι και αυτός που θα καθίσει στην πιο πίσω θέση, θέλω να νιώθει σημαντικός», ανέφερε ο Αντώνης Ρέμος σχετικά με όσα θα δουν όσοι βρεθούν στο ΝΟΧ!\nΑναφερόμενος στην πανδημία και στο πως επηρέασε τους τραγουδιστές, ο αγαπημένος τραγουδιστής είπε ότι «Ο κλάδος μας χτυπήθηκε περισσότερο από όλους, αλλά στο χώρο μας υπάρχουν πολλοί ανεύθυνοι».\nΜιλώντας για το ξεκίνημά του, ο Αντώνης Ρέμος είπε ότι «Εννοείται ότι θυμάμαι την πρώτη μου φορά που τραγούδησα, όταν ξεκίνησα το 1987 σε ένα ταβερνάκι στο Λαγκαδά. Το 1987 ήμουν 18 χρονών, μείον 40 κιλά, αλλά δεν μπορούσα να φανταστώ ότι θα φτάσω μέχρι εδώ».\n«Η κόρη μου δε με κάνει ό,τι θέλει, αλλά υπάρχει τεράστια αγάπη. Μεγαλώνει όμορφα η κόρη μου, σε ένα όμορφο περιβάλλον, με τους περιορισμούς και τις ελευθερίες που έχει ένα κανονικό παιδί. Της κόρης μου της αρέσει στο μπαλέτο, δεν έχει κλίση στη μουσική», είπε αναφερόμενος στην κόρη του, ενώ μιλώντας για τη σύντροφό του, και «αν τον κάνει ό,τι θέλει», ο αγαπημένος τραγουδιστής είπε «Εμείς είμαστε τα αφεντικά, αλλά οι γυναίκες αποφασίζουν. Ευχαριστώ την Υβόννη που μου στέκεται».


Νίκος Μανιός: Διαστρεβλώθηκαν τα λόγια μου! Δεν είπα ότι... - Star.gr\nΠΟΛΙΤΙΚΗ - ΟΙΚΟΝΟΜΙΑ Τετάρτη, 1 Μαρτίου 2017, 18:40\nΝίκος Μανιός: Διαστρεβλώθηκαν τα λόγια μου! Δεν είπα ότι είναι ΤΑΞΙΚΟ το τροχαίο στη Θήβα\nΤι είπε ο βουλευτής του ΣΥΡΙΖΑ μετά το σάλο που προκάλεσαν οι δηλώσεις του - Πρώτη ανάρτηση 15:32\nΜετά τις αντιδράσεις που προκάλεσαν οι δηλώσεις του βουλευτή του ΣΥΡΙΖΑ, Νίκου Μανιού, ο οποίος χαρακτήρισε «ταξικό» το δυστύχημα στη Θήβα, ο ίδιος πήρε πίσω όσα είπε, επισημαίνοντας ότι διαστρεβλώθηκαν τα λεγόμενά του.\nΜιλώντας σήμερα, στην εκπομπή «Πρωινή Ανάγνωση» στο κανάλι της Βουλής, ξεκαθάρισε: «Είπα ακριβώς το αντίθετο. Δεν είναι ούτε η πρώτη, ούτε η τελευταία φορά που αθετώ τον λόγο μου που έχω πει να μην ξαναμιλήσω σε ορισμένα κανάλια. Κάποια στιγμή με πήρε μια κυρία χθες το μεσημέρι και της είπα δεν μιλάω πριν τελειώσει η αξιολόγηση. Για το ατύχημα, αφού επέμενε και ζήτησε να της πω αν είναι ταξικό της είπα μεταξύ των άλλων, τα οποία δεν λένε, ότι εάν το αυτοκίνητο το είχε κλέψει ένας νεαρός πάμπτωχος και γινόταν το ίδιο ατύχημα θα ήταν υπεύθυνη η εργατική τάξη; Τώρα είναι υπεύθυνη η αστική τάξη; Είναι οι πλούσιοι υπεύθυνοι; Αυτό είναι ένα ατύχημα» και συνέχισε:\n«Και της εξήγησα και το είπα επανηλειμμένως και δεν το παρουσίασε, ότι πρώτα και κύρια πρέπει να σεβαστούμε την ελληνική παράδοση που σέβεται τη μνήμη των νεκρών. Είναι το παιδί νεκρό. Πάνω σε αυτό απαιτείται σεβασμός στο νεκρό. Αν έφταιγε ή δεν έφταιγε που τα δικαστήρια αποδεικνύουν το δίκαιο είναι άλλη ιστορία. Και της είπα διάφορα πράγματα από την εμπειρία μου. Αν θέλετε να πείτε ότι οι πλούσιοι αγοράζουν ακριβά αυτοκίνητα και τρέχουν αυτό είναι άσχετο με το ατύχημα. Ότι υπάρχουν αυτοκίνητα που έχουν δυνατότητα να τρέχουν 3 και 4 φορές πάνω από το ανώτατο όριο της επιτρεπόμενης ταχύτητας αυτό είναι ταξικό ζήτημα γιατί φτιάχνουν πανάκριβα αυτοκίνητα για να τα πουλάνε στους πλούσιους».\nΟ κ.Μανιός κατέληξε: «Η αγορά του αυτοκινήτου ευθύνεται για μεγάλη μερίδα των ατυχημάτων. Το ατύχημα από μόνο του δεν έχει καμία ταξικότητα. Δεν θα ξαναμιλήσω. Γηράσκω αεί διδασκόμενος. Με ειδοποίησε και η Μερόπη Τζούφη ότι παραποιήθηκε και η δική της δήλωση. Είχαν έναν στόχο: Να πουν ότι ο Γεωργιάδης είπε αυτό και ο Μανιός εκείνο. Έλεος».\n(Δείτε τι είπε από το 30' 17'')


Τα στοιχήματα για τον ΣΥΡΙΖΑ ενόψει Δημοτικών Εκλογών - AgrinioNews\nΞεκινάει αύριο η πρώτη ανοικτή σύσκεψη του ΣΥΡΙΖΑ για την Τοπική Αυτοδιοίκηση στο Πάρκο. Στόχος του η δημιουργία Δημοτικής Παράταξης.\nΕνδιαφέρον έχουν κάποια καινούργια χαρακτηριστικά αλλά και σκοπέλους που καλείται το κόμμα της Αξιωματικής Αντιπολίτευσης να ξεπεράσει:\n– Εϊναι από τις ελάχιστες φορές σε δημοτικές εκλογές τόσο επί Καλλικράτη όσο και επί Καποδίστρια επιχειρείται προτερόχρονα ο σχηματισμόις βάσης της Δημοτικής Παράταξης και στη συνέχεια αυτή μετέχει στην εκπόνηση του προγράμματος αλλά και στην εκλογή υποψηφίου. Αυτό έρχεται σε αντίθεση με τα προσωποπαγή σχήματα προηγουμένων αναμετρήσεων.\n– Η δημιουργία Δημοτικής Παράταξης , τα χαρακτηριστικά που θα έχει και τα πρόσωπα που θα προταθούν υποψήφιοι είναι σε άμεση συνάρτηση με το κατά πόσο στη Δημοτική Παράταξη θα προσέλθουν μέλη και στελέχη του κόμματος ή γίνει μια ευρύτερη προσέλευση που ουσιαστικά σε αυτή ο ΣΥΡΙΖΑ θα είναι κορμός της και όχι ολότητα της. Στην περίπτωση της διεύρυνσης, μένει να δούμε προς τα που θα κατευθυνθεί: Θα γίνει ακόμα πιο αριστερά; θα τείνει προς κεντροαριστερούς ανένταχτους ή θα καταφέρει να συμπεριλάβει όλες τις τάσεις;\n– Η συμβάδιση της Δημοτικής Παράταξης με τις προϋποθέσεις που τίθονται κεντρικά. Αυτές είναι αντιμνημονιακές κατά βάση αλλά και σκεπτικιστικές προς τον Καλλικράτη. Το πρώτο είναι και το πλεονέκτημα που μπορεί να αξιοποιηθεί στην κάλπη, καθώς δεν είναι εκείνοι που θέλουν να “μαυρίσουν” με την ψήφο τους το Μνημόνιο ακόμα και στην Αυτοδιοίκηση. Το δεύτερο όμως ίσως πρέπει να ξεκαθαριστεί αν αφορά μόνο στη χρηματοδότηση του Καλλικράτη, καθώς ο Καλλικράτης μπορεί να σήμανε περικοπές κονδυλίων όμως έλυσε και προβλήματα καθώς εξαφάνισε από το χάρτη διεφθαρμένους μικρούς Δήμους . Σε αυτό οφείλουν να ληφθούν υπόψιν και τα ιδιαίτερα χαρακτηριστικά του Δήμου Αγρινίου.\n– Για πρώτη φορά καλείται ο ΣΥΡΙΖΑ να εφαρμόσει πολιτικές στην πράξη. Εδώ μένει να δούμε ποιος θα είναι ο σχεδιασμός στο κομμάτι εφαρμογής των πολιτικών αλλά και το τεχνοκρατικό κομμάτι όπως τα έργα που δίνουν πνοή σε έναν Δήμο. Σε αυτό πλεονέκτημα και μειονέκτημα αποτελεί η απειρία στην τοπική αυτοδιοίκηση. Μειονέκτημα για αυτονόητους λόγους, πλεονέκτημα ίσως γιατί η πληθώρα “έμπειρων” στελεχών ίσως αποτελέσει “αντιμήνυμα” στην ανανέωση που σίγουρα φορέας που την εκφράζει είναι και τα πρόσωπα.\nΜένει να δούμε λοιπόν πια χαρακτηριστικά θα επικρατήσουν, τα οποία σαφώς θα εξάγουν τα πρώτα συμπεράσματα. Ο δρόμος προς τις εκλογές είναι βέβαια μακρύς και ίσως απασχολεί τώρα λιγότερο τον κόσμο πόσο μάλλον τώρα σε ένα ασταθές πολιτικό περιβάλλον.\nΠροηγούμενο: Ενδύματα και υποδήματα μοιράζει ο Σύλλογος Πολυτέκνων\nΕπόμενο: Ποιοι δικαιούνται το επίδομα για το πετρέλαιο θέρμανσης


21/07/2018 - 23:23μμ\nΟι Ρωμαίοι άποικοι γνώριζαν ελληνικά, όπως προκύπτει από τις αναθηματικές επιγραφές. Ωστόσο, η σημαντική αριθμητική παρουσία τους σε κάποιες πόλεις -όπως στους Φιλίππους- καθώς και οι στενές επαφές τους με την Ιταλία οδήγησαν στη διατήρηση της λατινικής γλώσσας. Αντίθετα, στην Κόρινθο οι Ρωμαίοι “εξελληνίσθηκαν” τον 1ο αιώνα μ.Χ.\nΤο 131/2 μ.Χ. ο αυτοκράτορας Αδριανός δημιούργησε μία νέα οργάνωση των ελληνικών πόλεων, το λεγόμενο “Πανελλήνιον”. Η επίσημη τελετή της ίδρυσής του έγινε στο πλαίσιο της αποπεράτωσης και των εγκαινίων του ναού του Ολυμπίου Διός από τον αυτοκράτορα στην Αθήνα. Σε αυτό συμμετείχαν πόλεις από 5 τουλάχιστον ρωμαϊκές επαρχίες: την Αχαΐα, τη Μακεδονία, την Ασία, τη Θράκη και την Κρήτη-Κυρηναϊκή, οι οποίες μπόρεσαν να αποδείξουν την ελληνική καταγωγή τους. Κάθε πόλη εκπροσωπούνταν από έναν συνήθως Πανέλληνα που υπηρετούσε για ένα χρόνο, ενώ επικεφαλής του θεσμού ήταν ο άρχων του Πανελληνίου διορισμένος για 4 χρόνια. Ως έδρα του Πανελληνίου και της διεξαγωγής των ομώνυμων αγώνων ορίστηκε η Αθήνα, η οποία αναδείχθηκε έτσι σε ένα από τα σημαντικότερα θρησκευτικά κέντρα της εποχής, γεγονός που ευνόησε τη διατήρηση του κοσμοπολίτικου χαρακτήρα της.\n“Να έχεις στο νου σου ότι σε στέλνουν να κυβερνήσεις την επαρχία της Αχαΐας, τη γνήσια και πραγματική Ελλάδα, όπου πιστεύεται ότι γεννήθηκε ο πολιτισμός και η λογοτεχνία, όπως και η γεωργία. Σε στέλνουν να βάλεις τάξη στο πολίτευμα των ελεύθερων πόλεων. Πηγαίνεις σε ελεύθερους ανθρώπους, που είναι ελεύθεροι με πλήρη έννοια. Σεβάσου τους ιδρυτές θεούς τους και τα ονόματά τους. Σεβάσου την αρχαία τους δόξα. Μη λησμονείς την αρχαιότητά τους, τις ηρωικές τους πράξεις και τους μύθους του παρελθόντος τους. Μην προσβάλλεις την αξιοπρέπεια, την ανεξαρτησία ή την περηφάνια κανενός. Να έχεις πάντα στο μυαλό σου ότι αυτή η γη μάς έδωσε δικαιοσύνη και νόμους, χωρίς να μας κατακτήσει, αλλά με τη θέλησή μας. Να θυμάσαι ότι πηγαίνεις στην Αθήνα και ότι κυβερνάς τη Σπάρτη. Το να τους στερήσεις το όνομά τους και τη λίγη ελευθερία, που είναι το μόνο που τους απομένει, θα ήταν μια πράξη απανθρωπιάς, σκληρότητας και βαρβαρισμού”. Πλίνιος ο Νεότερος, Επιστολές (γύρω στο 100 μ.Χ.).


Νάπολι - Σασουόλο 3-1 | Serie A | gazzetta.gr\nΣάββατο, 16 Ιανουαρίου 2016 - 23:47\nΝάπολι - Σασουόλο 3-1\n3 - 1Διαβάστε ξανά τη Live Περιγραφή του αγώναNapoli - Sassuolo\nΗ Σασουόλο προηγήθηκε με το ξεκίνημα αλλά οι Καγιεχόν και Ιγουαΐν (2) ανέτρεψαν την κατάσταση και με το 3-1 η Νάπολι πήγε στο +4 από την Ιντερ.\nΤο τι μπορεί να κάνει η Σασουόλο το έδειξε όχι μόνο την προηγούμενη Κυριακή (0-1 την Ιντερ) αλλά σε όλο τον πρώτο γύρο. Η ομάδα του Εουζέμπιο Ντι Φραντσέσκο δεν είχε καμία ήττα απέναντι στις πρώτες πέντε της βαθμολογίας και το ξεκίνημα στο San Paolo ήταν ιδανικό. Τέτοια, όμως, ήταν και η αντίδραση των Παρτενοπέι, οι οποίοι έκαναν αυτό που είχαν πάθει στην πρεμιέρα του πρωταθλήματος: Ανατροπή. Ο Γκονσάλο Ιγουαΐν έφτασε τα 20 γκολ σε ισάριθμους αγώνες, η ομάδα του Μαουρίτσιο Σάρι εκμεταλλεύτηκε την ισοπαλία της Ιντερ στο Μπέργκαμο για να αυξήσει τη διαφορά στο +4 και περιμένει τα κυριακάτικα Ουντινέζε-Γιουβέντους και Μίλαν-Φιορεντίνα για να δει πώς θα διαμορφωθεί η βαθμολογία...\nΤο ματς άρχισε ακριβώς όπως τελείωσε αυτό της προηγούμενης εβδομάδας στο Meazza... Με την Σασουόλο, δηλαδή, να παίρνει πέναλτι στο 2' για το μαρκάρισμα του Αλμπιόλ στον Σανσόνε, το οποίο μετέτρεψε σε γκολ ο Φαλτσινέλι (0-1) που ανέλαβε την εκτέλεση αφού ο Μπεράρντι ήταν τιμωρημένος. Η Νάπολι για πρώτη φορά στη φετινή σεζόν βρέθηκε πίσω στο σκορ στην έδρα της και ήταν καλό τεστ χαρακτήρα, το οποίο πέρασαν οι παίκτες του Μαουρίτσιο Σάρι. Οι Παρτενοπέι, που χρειάστηκαν λίγα λεπτα για να καταλάβουν τι έγινε, απείλησαν για πρώτη φορά στο 10' με το άστοχο σουτ του Ιγουαΐν μετά την πάσα του Ινσίνιε και στη συνέχεια πίεζαν από ψηλά.\nΑυτό ανάγκαζε σε λάθη τους φιλοξενούμενους, που έχασαν με τραυματισμό τον Μισιρόλι στο 16', με αποτέλεσμα η Νάπολι να είναι συνεχώς γύρω-γύρω από την περιοχή του Κονσίλι. Και αφού ήταν εκεί κοντά, τελικά... μπήκε και στα δίχτυα στο 19' με την κεφαλιά του Καγιεχόν μετά την σέντρα του Ινσίνιε από αριστερά (1-1). Αυτό ήταν το παρθενικό γκολ του Ισπανού στο φετινό πρωτάθλημα και πρώτο μετά από... 26 αγώνες Serie A! Από την στιγμή που έγινε το 1-1, πάντως, η Σασουόλο μάλλον λειτούργησε καλύτερα και κατάφερε να βγει και μπροστά, απειλώντας στο 29' με το σουτ του Σανσόνε που απέκρουσε ο Ρέινα.\nΗ απάντηση των γηπεδούχων ήρθε στο 35' με το άστοχο πλασέ του Ινσίνιε, ο οποίος απέφυγε και έναν αντίπαλο με ωραίο τρόπο, για να πάρει φωτιά το San Paolo πριν τη λήξη του πρώτου μέρους κι συγκεκριμένα στο 42': Ο Χάμσικ πήρε από αριστερά, γύρισε για τον Ιγουαΐν και αυτός έβαλε το γκολ Νο19 σε 20 ματς (2-1), κλείνοντας ιδανικά για την ομάδα του το ημίχρονο!\nΣτην επανάληψη οι Ναπολιτάνοι μπήκαν για να καθαρίσουν το ματς αλλά ο Ιγουαΐν είδε την μπάλα να φεύγει άουτ, τόσο στο 48' με το διαγώνιο σουτ εντός περιοχής όσο και στο 52' καθώς δοκίμαζε με το αριστερό με το ύψος της περιοχής. Η ομάδα του Σάρι δεν έβαλε το τρίτο γκολ αλλά δεν ένιωσε και κάποια απειλή από την Σασουόλο, η οποία το πάλευε αλλά δυσκολευόταν πολύ όταν πλησίαζε στην αντίπαλη περιοχή. Ειδικά από την στιγμή που η Νάπολι, μετά το 65', επιχείρησε να παγώσει και τον ρυθμό του παιχνιδιού ώστε να διαχειριστεί χωρίς το παραμικρό λάθος την κατάσταση.\nΤο ματς δεν είχε πολλές φάσεις, πέρα από το πλασέ του Ινσίνιε που έφυγε άουτ στο 76', αλλά στο 86' λίγο έλειψε να έρθει το σοκ καθώς ο Βρσάλικο σέντραρε από δεξιά και η μπάλα έφυγε λίγο άουτ από την κεφαλιά του Πελεγκρίνι. Η ζημιά δεν έγινε και στο 93' ο Ιγουαΐν, μετά το γύρισμα του Καγιεχόν, έκανε το 3-1 με το 20ο του γκολ σε 20 αγωνιστικές, κάνοντας ακόμη πιο ωραίο το σαββατόβραδο στον ιταλικό νότο!\nΝάπολι (Μαουρίτσιο Σάρι): Ρέινα, Χισάι, Αλμπιόλ, Κίρικες (68' Κουλιμπαλί), Γκουλάμ, Αλαν, Ζορζίνιο, Χάμσικ (87' Νταβίντ Λόπεθ), Καγιεχόν, Ιγουαΐν, Ινσίνιε (77' Μέρτενς).\nΣασουόλο (Εουζέμπιο Ντι Φραντσέσκο): Κονσίλι, Βρσάλικο, Αριάουντο, Ατσέρμπι, Πελούζο, Μισιρόλι (16' Πελεγκρίνι), Μανιανέλι, Ντάνκαν, Πολιτάνο (68' Φλόρο Φλόρες) (83' Ντεφρέλ), Φαλτσινέλι, Σανσόνε.


Διπλό οι Flames | Onsports.gr\nhome ΣπορUS SportsΔιπλό οι Flames Κοινοποιήστε\nΔιπλό οι Flames\tΣυντάκτης: Γιάννης Ασκούνης\nΔημοσίευση: Παρασκευή, 04 Φεβρουαρίου 2011 04.31\nΗ αγωνιστική άνοδος των Flames συνεχίστηκε στην έδρα των Thrashers.\tTo 4-2 στην έδρα των Atlanta ήταν η πέμπτη συνεχόμενη νίκη των Calgary Flames, οι οποίοι είναι πλέον μία νίκη μακριά από την προνομιούχα οκτάδα της δυτικής περιφέρειας. Οι Flames προηγήθηκαν στο 4:55 της πρώτης περιόδου, αλλά δέχτηκαν δύο γκολ στο δεύτερο εικοσάλεπτο. Ο Brendan Morrison ισοφάρισε σε 2-2, πριν την λήξη της περιόδου.Ουσιαστικά, το ματς κρίθηκε 5:57 πριν το τέλος, όταν ο Mikael Backlund πέτυχε το 3-2. Έξι δευτερόλεπτα πριν το τέλος διαμορφώθηκε το τελικό 4-2, αφού οι φιλοξενούμενοι σκόραραν σε άδεια εστία. Κατηγορία: US Sports


XCOM 2: Alien Hunters, το νέο DLC για το XCOM 2\nHome » News » Gaming » PC » XCOM 2: Alien Hunters, το νέο DLC για το XCOM 2\nXCOM 2: Alien Hunters, το νέο DLC για το XCOM 2\nΜια νέα πρόκληση για τους οπαδούς του παιχνιδιού\nΜόλις 2 μήνες έχουν περάσει από την κυκλοφορία του XCOM 2 και την προσπάθεια των παικτών να απελευθερώσουν την ανθρωπότητα από τους εξωγήινους που έχουν καταλάβει τον πλανήτη μας. Η δουλειά προφανώς δεν είναι εύκολη μιας και κατέχετε τον ρόλο της αντίστασης, κάτι που κάνει τους πόρους σας αρκετά περιορισμένους. Σε αυτό τώρα, έρχεται να προστεθεί και ένα νέο DLC που πρόκειται να κάνει το έργο σας ακόμα πιο δύσκολο, ονόματι XCOM 2: Alien Hunters. Σύμφωνα με την Firaxis Games στο παιχνίδι θα προστεθούν νέα όπλα και πανοπλίες καθώς και ένα νέο Hunter’s Lodge στο Avengers Armory.\nΗ πιο σημαντική προσθήκη όμως είναι οι 3 νέοι εξωγήινοι κλάσης Ruler που μπαίνουν στο παιχνίδι. Αυτοί είναι ο Viper King, ο Archon King και η Berserker Queen, οι οποίοι θα εμφανίζονται τυχαία μέσα σε κάποια μάχη αλλάζοντας τις ισορροπίες και σε περίπτωση που δεν καταφέρετε να τους σκοτώσετε γρήγορα, θα υποχωρήσουν για να σας επιτεθούν ξανά κάποια άλλη στιγμή. Με την εξόντωσή τους όμως θα προσφέρουν από μια πανοπλία που θα σας δώσει προβάδισμα στις μάχες σας. Καθώς είναι φτιαγμένες από τις πανοπλίες των Rulers, αυτό σημαίνει πως φορώντας τις θα δημιουργείτε μεγάλη ανησυχία στις κατώτερες κάστες των εξωγήινων. Επίσης με την Icarus Suit, θα μπορείτε να πετάτε στο πεδίο της μάχης.\nΣχετικά με τα όπλα του XCOM 2: Alien Hunters, αυτά είναι τέσσερα και θεωρούνται μοναδικά όντας πρωτότυπα. Αυτό σημαίνει πως σε περίπτωση που κάποιος χρήστης αυτών των αντικειμένων πεθάνει, θα πρέπει να τα μεταφέρετε με κάποιο άλλο μέρος της ομάδας σας πίσω στο Skyranger, αλλιώς θα τα χάσετε οριστικά. Αναλυτικότερα, ξεκινάμε με το Bolt Caster, που προκαλεί τεράστια ζημιά με μια μόνο βολή, το Hunter’s Axe, ένα νέο όπλο εξ’ επαφής που μπορείτε και να το πετάξετε προς κάποιον αντίπαλο αν το απαιτεί η περίσταση, το Shadowkeeper, με την ικανότητα Shadowfall, η οποία επιτρέπει στον χρήστη του να κρυφτεί αν καταφέρει και σκοτώσει στον στόχο του και το Frost Grenade, που παγώνει προσωρινά όποιον χτυπήσει.\nΤο XCOM 2: Alien Hunters θα κυκλοφορήσει στις 12 του μηνός (13 για Ασία) και θα κοστίζει $9.99, εκτός και αν έχετε το Reinforcement Pack και δεν θα χρειαστεί να πληρώσετε παραπάνω.\nΠερισσότερα νέα για το XCOM 2\nFiraxis Games, Strategy, XCOM 2


από NiaR Δευ Δεκ 29, 2008 2:22 pm\nΑς κανουμε μια λιστα με προτεινομενουν κτηνιατρους για αυτους που ψαχνουν καποιον αλλα και για ωρα αναγκης\nΚτηνιατρος (Ιστοπαθολογος -Κυτταροπαθολογος)\n17ης Νοέμβρη 21 Κωνσταντινουπολίτικα\nτηλ 2310 934 743\nΗταν η 2η επισκεψη μας, και στειρωθηκαμε σημερα εκει...\nπολυ καλη γιατρος, αγαπαει πολυ τα ζωακια, τους μιλαει ολη την ωρα.Ο Εκτορας δεν εβγαλε κιχ ποτε\nαπό Φωτεινή Δευ Δεκ 29, 2008 3:21 pm\nΜήπως, λέω μήπως, αυτό το θέμα πρέπει να μπει στην κατηγορία "Αρρωστήσαμε";\nαπό NiaR Δευ Δεκ 29, 2008 8:23 pm\nεεε καλα ειπα , ημουν ζαλισμενη και το ακουμπησα καπου!\nαπό Desdemona Δευ Δεκ 29, 2008 8:29 pm\nNiaR έγραψε: Ας κανουμε μια λιστα με προτεινομενουν κτηνιατρους για αυτους που ψαχνουν καποιον αλλα και για ωρα αναγκης\nΝα υπερθεματίσω κι εγώ για την κ. Κυριακίδου. Είναι καταπληκτική γιατρός και παρακολουθεί και τον Πρεστούλη από τότε που γεννήθηκε. Την εμπιστεύομαι απόλυτα.\nαπό ismini Τρι Δεκ 30, 2008 1:11 am\nΠολύ καλοί γιατροί στο Χαλάνδρι είναι επίσης οι\nΕθν. Αντιστάσεως 29, 15232 Χαλάνδρι, ΑΘΗΝΑ Τηλ.: 210-6817457.\nαπό Marcos Τρι Δεκ 30, 2008 1:27 am\nΕίναι η γιατρός που πήγαμε την κα Κούλα μας με σοβαρότατο πρόβλημα που αποδείχτηκε τελικά και μοιραίο.\nΠολύ καλή γιατρός με πολύ καλό μάτι στην διάγνωση κατάλαβε αμέσως τι συνέβαινε στην γάτα και έδρασε ακαριαία και καίρια.\nΕπίσης, υπέροχος άνθρωπος, με εξαιρετική διαθεσιμότητα μιάς και το περιστατικό ήταν και έκτακτο και πολύ βαρύ, για όσο χρειαζόταν σε διάρκεια που σημαίνει για πολλές μέρες...\nΆνοιγε το ιατρείο της έκτακτα και έκανε όλα όσα έπρεπε με τον πιό γλυκό τρόπο.\nαπό leopoldine Τρι Δεκ 30, 2008 12:19 pm\nEμπιστεύομαι ανεπιφύλακτα την κλινική του Ιγνάτιου Λιαπή (& τον ίδιο) στην οδό Ροδοδάφνης στο Χαλάνδρι, τηλ. 210-6845323\nαπό marestros Δευ Μάης 25, 2009 12:32 pm\nΚυμης 18 και Βοσπορου\nαπό rotonda Δευ Μάης 25, 2009 12:37 pm\nMarcos έγραψε: Αθήνα Βόρεια Προάστεια\nΔεν έχω πάει, αλλά έχω ακούσει τα καλύτερα. Μάλιστα, ότι ήταν αρχιτέκτων αλλά τα παράτησε κι έγινε κτηνίατρος επειδή λάτρευε τα ζώα (αχ, είχα deja vu! κάπου το'χω ξαναπεί/ξαναγράψει αυτό! Καταραμένο αλτσχάιμερ...)\nαπό Marcos Δευ Μάης 25, 2009 12:50 pm\nΝαι Λίλλυ μου, το είχες πεί στο νήμα της κας Κούλας μας όταν έπαθε το καρδιακό επεισόδιο και έλεγα πως μας την φρόντισε εξαιρετικά.\nΧθες το ξαναδιάβαζα.\nαπό marestros Δευ Μάης 25, 2009 1:22 pm\nMarcos έγραψε: Ναι Λίλλυ μου, το είχες πεί στο νήμα της κας Κούλας μας όταν έπαθε το καρδιακό επεισόδιο και έλεγα πως μας την φρόντισε εξαιρετικά.\nγια να βγουμε κι εδω εντελως οφ τοπικ. τι κανει Χχαρα το μογγολακι σας?\nαπό Marcos Σαβ Ιουν 06, 2009 2:45 pm\nΑπό την Gatora.\nαπό Πούπσυ Σαβ Ιουν 06, 2009 3:57 pm\nΌταν έμενα στην Αργυρούπολη και είχα το γάτο το Μήτσο, τον πήγαινα σε μια πολύ καλή γιατρό.\nΚυκλάδων 16, πίσω από την Εθνική Τράπεζα στην Κύπρου, Αργυρούπολη.\nΠρόσφατα μάλιστα είδα σε κάποιο φορουμ ότι έχει και σάιτ. www.vetmed.gr\nαπό marmanga Τρι Ιουν 09, 2009 3:56 pm\nΝα συμπληρώσω για το Κέντρο (Ακρόπολη-Κουκάκι) την γιατρό που αναφέρει συνέχεια η Οδέτη-Μπομπόγατο (αυτήν που της έσωσε τον Παρατρίχα και τον Μάριο).\nΝότη Μπότσαρη 3,\nΨάχνοντας τώρα να βρω το τηλέφωνό της, έπεσα πάνω σε διάφορες αγγελίες για γατάκια που κατά καιρούς φιλοξενεί μέχρι να υιοθετηθούν.\nαπό Φωτεινή Τετ Ιουν 10, 2009 9:55 am\nmarmanga έγραψε: Να συμπληρώσω για το Κέντρο (Ακρόπολη-Κουκάκι) την γιατρό που αναφέρει συνέχεια η Οδέτη-Μπομπόγατο (αυτήν που της έσωσε τον Παρατρίχα και τον Μάριο).\nΠρόσφατα κάποια κοπελιά από το mycat μου είχε πει κάτι άσχημο για αυτή τη γιατρό..\nαπό Chouzouris Σαβ Σεπ 26, 2009 6:52 pm\nΤΣΙΝΟΠΟΥΛΟΣ ΙΩΑΝΝΗΣ, ΑΡΤΕΜΙΔΟΣ 1 ΓΛΥΦΑΔΑ\nΣΤΟ ΕΜΠΟΡΙΚΟ ΚΕΝΤΡΟ ΕΥΡΥΑΛΗ ΣΤΟΝ 1ο ΟΡΟΦΟ\n* Ειδικές τιμές για εγχειρίσεις αδεσπότων\nαπό Marcos Σαβ Σεπ 26, 2009 10:57 pm\nΕίχαμε αμελήσει να το βάλουμε κι εδώ κι έτσι το βάζω.\nΒάζω και το λινκ για τον τυφλό γατάκο που φρόντισε αφιλοκερδώς.\nαπό niou Τετ Νοε 04, 2009 1:57 pm\nαπό Katerinaki Πεμ Νοε 05, 2009 11:27 am\nΩρες λειτουργίας Καθημερινά 11πμ-8μμ (με ραντεβού) .\nΑγίας Παρασκευής 116 Χαλάνδρι τηλ 210 6818990\nαπό jovanita Πεμ Νοε 05, 2009 3:13 pm\nΣτρυμωνος 2α Θερισσος\nτηλ 2810-318880, κιν: 6932471580\nτον εμπιστευομαι απολυτα!\nαπό Fairy dogmother Πεμ Νοε 19, 2009 4:16 pm\nΣυνιστώ ανεπιφύλακτα τον καλό μας το γιατρό που έχει σώσει εκατοντάδες γατόνια αδέσποτα και σπιτιού τα τελευταία κάααμποσα χρόνια! Καθώς και τη μεγάλη μου σκυλίτσα που πήγαμε να τη χάσουμε και την ανέστησε! Είναι 13 ετών, έχει κάνει 3 χειρουργεία εκ των οποίων τα 2 ήταν αφαιρέσεις τεράστιων όγκων και η κούκλα μου παίζει ακόμα σαν κουτάβι!\nΝίκος Παραγυιός, Φοίβης 11 στη Γλυφάδα και το τηλέφωνό του είναι 210-8946233\nΠαρ' όλο που μετακόμισα, το Νίκο δεν τον αλλάζω με τίποτα!\nΓια αυτόν τον κτηνίατρο υπάρχει καταγγελία, την παραθέτω:\nΠρος: Κτηνιατρικό σύλλογο Αθηνών.\nΚοιν: α.) Φιλοζωϊκά σωματεία Χαλανδρίου.\nβ.) Φιλοζωϊκή εταιρεία Ελλάδας.\nγ.) Φιλοζωϊκά σωματεία Αττικής.\nδ.) Οιονδήποτε ενδιαφερόμενο.\nΘέμα: Καταγγελία πράξεων και παραλείψεων του Κτηνιάτρου Ιγνάτιου Κ. Λιαπή και των συνεργατών του.\n(Ροδοδάφνης 9, 15233 Χαλάνδρι, τηλ:2106845323, http://www.vetclinic.gr , info@vetclinic.gr ).\nΤην 20 Αυγ. 09, ημέρα Πέμπτη και περί ώρα 19.00, παρέδωσα στη συνεργάτιδα του κ. Λιαπή με το όνομα Ρούσσου Άννα το σκύλο μου ( Πίτμπουλ, 9 ετών, με όνομα Άρης.), προκειμένου να υποβληθεί την επόμενη ημέρα, σε ακτινογραφία δεξιού πίσω ποδιού, με ολική αναισθησία και άλλες απαραίτητες εξετάσεις…(Το ζώο βρισκόταν από 15νθημέρου υπό φαρμακευτική αγωγή, σύμφωνα με τις οδηγίες της κ. Ρούσσου, ¾ moxacef/12ωρο, για 8 εβδομάδες και πλύσεις με Hibitane, μία φορά την ημέρα.).\nΤην 21 Αυγ.09,ημέρα Παρασκευή και περί ώρα 19.30, παρέλαβα το ζώο, σε αδυναμία να σταθεί όρθιο και να διασχίσει κάθετα το δρόμο μπροστά από το κτηνιατρείο, μέχρι το απέναντι πεζοδρόμιο…όπου μεταφέρθηκε στην αγκαλιά μου, μέχρι το ι.χ. αυτ/το μου και στη συνέχεια στο σπίτι μου. Σε ερώτηση προς την κ. Ρούσσου Α. πότε το ζώο θα αναλάβει δυνάμεις και γιατί βρίσκεται σε αυτή την άσχημη κατάσταση…η απάντηση που δόθηκε ήταν, ότι είναι σύνηθες φαινόμενο μετά από κατάσταση ʽ ολικής αναισθησίαςʼ…ότι πρέπει να δίδω στο ζώο περιορισμένη ποσότητα νερού και φαγητού…και μετά από μικρό χρονικό διάστημα θα αναλάβει πλήρως τις δυνάμεις του…Πριν παραδοδεί στα χέρια μου το ζώο με είχε ενημερώσει και παραδώσει cd, με ακτινογραφία και κυτταρολογική εξέταση !!! με το ακόλουθο συμπέρασμα: « Πιθανό ακανθοκυτταρικό καρκίνωμα με δευτερογενή βακτηριακή επιμόλυνση. Συνιστάται χειρουργική εξαίρεση ( αμοιβή 800 ? ) και βιοψία ( άγνωστη δαπάνη).» Η συνολική κατάσταση του ζώου με διαβεβαίωναν ότι επέτρεπε την συγκεκριμένη επέμβαση από Δευτέρα 24 Αυγ. 09!!!\nΣτις 22 Αυγ 09 περί ώρα 10.00 τηλεφώνησα στην κτηνιατρική κλινική και ανέφερα, ότι το ζώο είχε κάνει αιμόπτυση περί την 03.30 ώρα και δεν δέχεται τροφή και δεν μπορεί να σταθεί όρθιο να πιει νερό!!! Με καθησύχασαν λέγοντας μου, ότι είναι φυσιολογική αντίδραση…και μου συνέστησαν να βράσω κοτόπουλο με ρύζι, ως κύρια τροφή του ζώου και αν μέχρι τις απογευματινές ώρες δεν πάρει τροφή να συνεννοηθούμε τηλεφωνικά για περαιτέρω ενέργειες. Ακολουθώντας τις οδηγίες αγόρασα και παρασκεύασα την συγκεκριμένη τροφή για το ζώο περί ώρα 12.30 πλησίασα το ζώο για να δώσω την συγκεκριμένη τροφή και διαπίστωσα ότι είχε ήδη εκπνεύσει !!!\nΜέσα στην ταραχή και την βαθύτατη θλίψη μου, κατάφερα κλαίγοντας να τηλεφωνήσω στην εφημερεύουσα κτηνίατρο για να ζητήσω εξηγήσεις για το συμβάν από τον κ. Ιγν Λιαπή και τον αναισθησιολόγο βοηθό του…κανείς εκ των δύο, δεν έδειξε την παραμικρή ευαισθησία να μου εκφράσει τηλεφωνικά την συμπάθεια του…ή ένα απλό συγνώμη… Συνέχισαν κανονικά και απόλαυσαν το…Σαββατοκύριακο τους, σαν να μην συνέβη τίποτα…!!!\nΓια όλα τα παραπάνω πραγματικά περιστατικά…\nΚ Α Τ Α Γ Ε Λ Ω τον κτηνίατρο Ιγν. Λιαπή και τους συνεργάτες του διότι: Με αλλεπάλληλες πράξεις ή παραλήψεις, που δεν συνάδουν με την κτηνιατρική επιστήμη και δεοντολογία οδήγησαν ζώο σε θάνατο και δεν επέδειξαν ούτε κατʼ ελάχιστο όχι μόνο δείγμα κοινωνικής ευαισθησίας, αλλά ούτε και ίχνος μεταμέλειας ή έστω αναγνώρισης λάθους ή παράλειψης…!!! Και συγκεκριμένα διότι :\n1. Προκειμένου να βγάλει ακτινογραφία, στο πίσω δεξιά πόδι, του συγκεκριμένου σκύλου, προέβη σε ολική αναισθησία του ζώου…παραλείποντας μάλιστα να κάνει άλλες προκαταρτικές εξετάσεις, που θα βεβαίωναν την ικανότητα αυτή του ζώου, για πλήρη ανάνηψη μετά την ολική αναισθησία.\n2. Παρέλειψε να προβεί σε λήψη ακτινογραφίας πίσω άκρου, με άλλη επιστημονική μέθοδο ( τοπική αναισθησία), αν και είχε αυτή την δυνατότητα, την οποία παρέλειψε ακόμη και να αναφέρει…\n3. Παρέδωσε το ζώο χωρίς να έχει ανανήψει πλήρως από την ολική αναισθησία… χωρίς να επισημάνει στον κάτοχο του ζώου τις πιθανές παρενέργειες ή κινδύνους για την ζωή του.\n4. Προέβη σε επανειλημμένες άστοχες εκτιμήσεις της κλινικής κατάστασης του ζώου…παρά τις συνεχείς και έντονες ανησυχίες του κατόχου, καθησυχάζοντας τον μάλιστα ακόμη και όταν ανεφέρθη αιμόπτυση του ζώου.\n5. Ζήτησε ως αμοιβή για την χειρουργική αφαίρεση του δακτύλου του ζώου το ποσόν των 800 ?, ποσόν που ελέγχεται αν και κατά πόσον βρίσκεται εντός των ορίων της κτηνιατρικής δεοντολογίας.\n6. Παρέλειψε να ενημερώσει όχι μόνο σε προκαταρτικό στάδιο αλλά και μετά την κατάσταση ολικής αναισθησίας τον κάτοχο του ζώου για τις πιθανές παρενέργειες των πράξεων ή παραλείψεων του, θέτοντας σε άμεσο κίνδυνο την ζωή και τελικά σε θάνατο το ζώο.\n7. Επιδεικνύοντας απεριόριστη έπαρση και εγωισμό που δεν συνάδουν με το λειτούργημα του, ουδέποτε επέδειξε μεταμέλεια ή ζήτησε συγνώμη για την θλίψη που προκάλεσε.\nΜετά τα ανωτέρω παρακαλώ στις κατά κρίση σας απαραίτητες ενέργειες ή προτάσεις σας, για την ηθική και οικονομική μου αποκατάσταση.\nΔιατελώ εν αναμονή των ενεργειών σας και σας ευχαριστώ εκ των προτέρων.\nαπό Anatoli Πεμ Νοε 19, 2009 4:19 pm\nΑυτος δεν ειχε παλια ιατρειο στην Μεταξα απεναντι απο τι Πλαζα?Διπλα στον τωρινο Ζαρα?\nαπό Fairy dogmother Πεμ Νοε 19, 2009 4:21 pm\nΝαι, αλλά έχει μετακομίσει!\nαπό Anatoli Πεμ Νοε 19, 2009 4:27 pm\nΗταν ο γιατρος του σκυλιου που ειχε το ετερον ημισυ για πολλααααα χρονια. Οταν εψαχνα κτηνιατρο για το Μικυ αρχικα εκει θελαμε να τον παμε αλλα ειχε τοσο δυσκολη προσβαση και μηδεν παρκιν που αυτο μας κρατησε.\nαπό Fairy dogmother Πεμ Νοε 19, 2009 4:28 pm\nΤώρα έχει καλό πάρκινγκ\nαπό Anatoli Πεμ Νοε 19, 2009 4:28 pm\nΤωωωρα πεταξε το πουλακι\nαπό Kikiriki Δευ Φεβ 15, 2010 4:42 pm\nΡιζαρείου & Κύπρου 58, Χαλάνδρι\nΕκεί πήγαμε το Μαγιούλη το Σάββατο. Καλός μου φάνηκε και με σχετικά λογικές τιμές. Μια φίλη μου πηγαίνει τις γάτες της χρόνια εκεί και είναι πολύ ευχαριστημένη. Μάλιστα μια από τις γάτες της είχε αρρωστήσει σοβαρά αλλά με τη θεραπεία που της έγινε συνήλθε πλήρως !\nαπό leopoldine Τρι Φεβ 16, 2010 12:44 am\nΔυστυχώς θα γίνω κακιά & δεν θέλω. Απλά, εγώ δεν πρόκειται να πάω ποτέ ξανά στον κ. Κέστη\nαπό Kikiriki Τρι Φεβ 16, 2010 1:21 am\nΓιατί ???? Πρώτη φορά πήγα και γενικά έχω ακούσει καλά λόγια...\nαπό Marcos Τρι Φεβ 16, 2010 1:23 am\nΚική μου, δεν στέλνεις ένα πμ στην Ζέτα να μιλήσετε να σου πεί;\nΔεν θα μπορεί να γράψει εδώ, για ευνόητους λόγους...\nαπό leopoldine Τρι Φεβ 16, 2010 8:19 pm\nKικί σου έστειλα pm\nαπό Φωτεινή Δευ Μάης 10, 2010 11:03 am\nΜήπως ξέρει κάποιος κανένα καλό κτηνίατρο στην Κόρινθο;\nαπό Βίκτωρ Δευ Μάης 10, 2010 1:59 pm\nΦωτεινή έγραψε: Μήπως ξέρει κάποιος κανένα καλό κτηνίατρο στην Κόρινθο;\nεχουν κατι τα γατακια των δικων σου;\nαπό BokSurat Δευ Μάης 10, 2010 3:59 pm\nΦίλος πήγαινε εδώ :\nΚΑΡΑΜΑΝΕΑΣ - 2741025676\nμου είπε ότι τον εμπιστεύεται... δεν έχω άλλον φίλο/γνωστό στην Κόρινθο για να ρωτήσω!\nαπό Φωτεινή Τρι Μάης 11, 2010 10:25 am\nΒίκτωρα, θα γίνει μια στείρωση - ενδεχομένως και δεύτερη, αν ο γιατρός αποδειχθεί καλός - και ένα γατάκι είναι περίπου 1,5 μήνα και δεν έχει ανοίξει ακόμα τα μάτια του...


Τα καλύτερα φορέματα για τις πρώτες εξόδους μετά την καραντίνα, από επιλεγμένους Έλληνες designers! | OZON Magazine\nΤα καλύτερα φορέματα για τις πρώτες εξόδους μετά την καραντίνα, από επιλεγμένους Έλληνες designers!\nΠεριμέναμε άραγε άλλοτε αυτήν την εποχή με περισσότερη λαχτάρα; Ο ήλιος είναι εδώ, η καραντίνα τελείωσε και το γεγονός ότι σταθερό μας αξεσουάρ, όταν κυκλοφορούμε έξω, είναι η μάσκα, δε μας πτοεί: ήρθε η ώρα για τα πρώτα αέρινα φορέματα της σεζόν!\nΚαι τι ωραία που είναι η αίσθηση να βγαίνεις έξω φορώντας κάτι καινούριο! Κάνε στον εαυτό σου ένα δώρο για να να τιμήσεις τη θερμοκρασία που ανεβαίνει και να υποδεχτείς αυτήν τη νέα, περίεργη εποχή με όσο περισσότερη αισιοδοξία γίνεται.\nΕμείς ανακαλύψαμε τα πιο ωραία φορέματα από επιλεγμένους Έλληνες σχεδιαστές της πρωτοβουλίας Support Greek Designers, που μας εντυπωσίασαν με τη δημιουργικότητά τους:\nΑσυμμετρία με άποψη\nΌσο πρέπει άνετο, απολύτως ευκολοφόρετο και χωρίς να χάνει σε θηλυκότητα, χάρη στην υφασμάτινη ζώνη του.\nH θερμοκρασία ανεβαίνει, τα χρώματα ανοίγουν! Τόλμησε το κίτρινο με ένα διαχρονικό πλισέ – ή, αν προτιμάς κάτι πιο ήσυχο, αφαίρεσε την αποσπώμενη φούστα και ανάδειξε το bias κόψιμο ενός λιτού λευκού φορέματος.\nΤο απαραίτητο μάξι λευκό φόρεμα δεν είναι ανάγκη να είναι βαρετό: το περίτεχνο ράψιμο, το εντυπωσιακό κολάρο, ο απολύτως on trend γιακάς στο πίσω μέρος και οι αέρινες κορδέλες στα μανίκια δείχνουν πώς μπορεί να απογειωθεί ένα βασικό κομμάτι.\nΗ τέλεια ισορροπία μεταξύ statement και ανεπιτήδευτου look απαιτεί ένα φούξια αλλά ανάλαφρο μάξι φόρεμα. Η προσθήκη με τούλι στην ίδια απόχρωση στο πλάι είναι η sexy λεπτομέρεια που θες.\nΑν δεν μπορείς να αποχωριστείς το αγαπημένο σου μαύρο και σε κουράζει το κήρυγμα του χρώματος με το που ανοίγει ο καιρός, σίγουρα θα εκτιμήσεις αυτό το εμπνευσμένο από την τέχνη του οριγκάμι σχέδιο, που φρεσκάρει με απόλυτη κομψότητα την έννοια του Little Black Dress!\nΔεν είναι καθησυχαστικό να υπάρχει στην ντουλάπα σου κάτι που μπορεί να σε βγάλει ασπροπρόσωπη όταν θέλεις να φορέσεις κάτι πιο formal – αλλά και χωρίς να το παρακάνεις; Ελαφρύ μετάξι, ασύμμετρο κόψιμο για κίνηση στο look, θηλυκό μπούστο, ανοιχτή πλάτη και fun μοτίβα – δεν παλιώνει ποτέ…\nΤο ευκολοφόρετο all-day κόψιμο της διακριτικής γραμμής Α ανανεώνεται με μια αέρινη προσθήκη από πλισέ τούλι στο πίσω μέρος! Έξτρα πόντοι για τον chic μάο γιακά και το διαχρονικό γκρι χρώμα.\nΑυτό το μίνι καλοκαιρινό φόρεμα θα είναι η πρώτη σου επιλογή για ένα πιο βραδινό look (τον άλλο μήνα θα ανοίξουν και τα μπαρ!). Στο μεταξύ, με sneakers και ένα λευκό t-shirt από μέσα, είναι τέλειο για all day ανοιξιάτικες εμφανίσεις.\nΓήινη απόχρωση τερακότας (πόσο καλοκαρινό!), ίσια γραμμή, βολικό μήκος, φαρδιές τιράντες. Σου ακούγεται συνηθισμένο; Κι όμως, η διακοσμητική μακριά κορδέλα, το ιδιαίτερο γεωμετρικό κόψιμο στο πλάι και το περίτεχνο ντεκολτέ ξαναγράφουν τους κανόνες στα all-day φορέματα.\nBEST DRESSES SUPPORT GREEK DESIGNERS ΑΝΟΙΞΗ ΚΑΡΑΝΤΙΝΑ ΠΡΟΣΩΠΙΚΟ ΣΤΥΛ ΣΤΥΛ ΦΟΡΕΜΑΤΑ


Φιλικό με Ντιναμό Βουκουρεστίου - BluearenaBluearena\nΦιλικό με Ντιναμό Βουκουρεστίου\nΜε όλους τους παίκτες στη σύνθεση του, ο Ηρακλής θα αντιμετωπίσει την Τετάρτη (16/9) την Ντιναμό Βουκουρεστίου στη Μίκρα, σε φιλική αναμέτρηση (17.00). Από σήμερα …\n14/09/2009 16:37 Επιμέλεια: bl_admin Ηρακλής\nΜε όλους τους παίκτες στη σύνθεση του, ο Ηρακλής θα αντιμετωπίσει την Τετάρτη (16/9) την Ντιναμό Βουκουρεστίου στη Μίκρα, σε φιλική αναμέτρηση (17.00). Από σήμερα άλλωστε ξεκίνησε προπονήσεις ο Κώστας Προύσαλης, ενώ την Τετάρτη έρχεται στην Θεσσαλονίκη ο Μίτια Γκασπαρίνι.\nΤην ευκαιρία να παρακολουθήσουν όλα τα μεταγραφικά αποκτήματα του φετινού Ηρακλή και όχι μόνο θα έχουν την Τετάρτη (16/9) οι φίλαθλοι της ομάδας στη Μίκρα. Εκεί όπου στις 17.00 οι κυανόλευκοι θα αντιμετωπίσουν την Ντιναμό Βουκουρεστίου, με τον Χάρι Μπρόκινγκ να έχει στη διάθεση του και τους Προύσαλη και Γκασπαρίνι. Αναλυτικά η ανακοίνωση του ΤΑΠ Ηρακλής:\n«Την Τετάρτη 16/9 και ώρα 17.00 στο κλειστό γυμναστήριο της «Μίκρας» η ομάδα του ΤΑΠ ΗΡΑΚΛΗΣ, έχοντας πλέον στη σύνθεσή της όλους τους νεοαποκτηθέντες παίκτες, θα δώσει φιλικό αγώνα με αντίπαλο την Δυναμό Βουκουρεστίου.\nΗ ομάδα – καμάρι του Συλλόγου η οποία με τους τίτλους και διακρίσεις που κατέκτησε τα τελευταία χρόνια έκανε περήφανο τον κυανόλευκο κόσμο, ξεκινά και πάλι φιλόδοξα την προσπάθειά της στοχεύοντας σε νέες επιτυχίες.\nΤο ΤΑΠ ΗΡΑΚΛΗΣ καλεί τους φιλάθλους της ομάδας να ενισχύσουν τις προσπάθειες των παικτών μας και να δώσουν το βροντερό παρόν τους, αρχής γενομένης από τον φιλικό αγώνα της Τετάρτης.